Monitor Extern nr.12/2012

RETROSPECTIVĂ ANALITICĂ A EVENIMENTELOR INTERNAŢIONALE

Monitor Extern nr.12/2012

RETROSPECTIVĂ ANALITICĂ A EVENIMENTELOR INTERNAŢIONALE

CUPRINS
	CONSILIUL EUROPEAN ŞI MĂRUL DISCORDIEI: BUGETUL UE
	3

	Negocieri dure,  poziţii anterior asumate: Ce reprezintă Cadrul Financiar Multianual; Negocierea bugetului Uniunii Europene; Mărul discordiei din cadrul negocierilor; 
	3

	Poziţia ţărilor membre UE: Interesele “Prietenilor Coeziunii”; Cine doreşte reducerea bugetului UE;
	5

	Declaraţii anterioare summit-ului
	8

	Rezultatul lucrărilor Consiliului European: un eşec
	9

	Acuze pentru eşecul summit-ului
	11

	Parlamentul European nu este de acord cu bugetul UE: Partidul Popular European, contra bugetului; Grupul Alianţei Liberalilor şi Democraţilor pentru Europa: “Reduceri absurde, o minciună”; Preşedintele Comisiei de Buget a PE, împotriva politicilor de austeritate; Verzii nu vor două Europe
	12

	Negocieri pentru suplimentarea bugetului UE
	14

	“Idealismul impur al construcţiei europene” . Opinii analitice
	15

	GRECIA: O TRANŞĂ DE ÎMPRUMUT, UN MOMENT DE RESPIRO
	17

	Acordul
	18

	Memento
	19

	Noi măsuri de austeritate în preambulul acordării tranşei - probleme vechi
	20

	Abordare precaută a principalelor probleme
	21

	Din greşeală FMI i-a cerut Greciei să concedieze 22.000 angajaţi
	21

	Semn îngrijorător al crizei din Grecia: reapariţia malariei
	22

	Creditorii Greciei - “contabili fără inimă”
	23

	CONFLICTUL ISRAEL-GAZA: 

CAUZE IMEDIATE NEIDENTIFICATE, EFECTE IMPREDICTIBILE
	24

	Stâlpul Apărării
	24

	Iranul a susţinut înarmarea palestinienilor
	25

	Site-uri israeliene, atacate de Anonymous
	25

	Eforturi internaţionale pentru prevenirea escaladării conflictului
	26

	Puterea din Egipt, în dificultate; Memento
	27

	În aşteptarea armistiţiului, focul a continuat
	28

	Un armistiţiu problematic
	30

	Noi victime, după încheierea armistiţiului
	31

	Pagube de peste 1,2 miliarde dolari
	32

	Impact asupra economiei mondiale
	32

	Opinie a analiştilor militari
	33

	PALESTINA- STAT “NON-MEMBRU” ONU, CA VATICANUL
	34

	Memento
	34

	Consecinţe ale modificării statutului palestinienilor la ONU
	35

	Orientul Apropiat a primit o nouă şansă?
	36

	VARIA
	38

	TEORIA CONSPIRAŢIEI ŞI EXHUMAREA LUI YASSER ARAFAT
	38

	EXTREMA DREAPTA, ÎN ACŢIUNE
	40

	Lider ungar de extrema dreapta cere lista cu evreii care "ameninţă siguranţa naţională"; Demisie exclusă
	40

	Nazişti la conducerea primelor asociaţii postbelice ale germanilor expulzaţi
	41

	POSIBILĂ UNIUNE MONETARĂ A LIREI TURCEŞTI
	43

	RECESIUNE ŞI ŞOMAJ RECORD ÎN ZONA EURO
	44

	SOROS ŞI FMI AVERTIZEAZĂ, SUMBRU, EUROPA
	45

	“Criza împinge UE într-o depresiune de durată, autocreată”
	45

	Austeritatea ar putea fi“imposibil de susţinut politic şi social”; Memento
	45

	URIAŞA DATORIE A JAPONIEI ŞI CONTRACŢIA ECONOMICĂ:

PIESE CONTAMINANTE ÎNTR-UN PUZZLE ECONOMIC MONDIAL
	48

	Scăderea exporturilor afectează producătorii japonezi
	48

	Prognoze pesimiste
	49

	FLASH. OPINII DE PRESĂ
	50

	Toleranţa, ca valoare europeană
	50

	Situaţii explozive, motive de îngrijorare, echilibre discutabile
	50

	Gracilităţi europene
	53

	Noul statut al Palestinei şi politica externă carenţială a UE
	56

	ASEM: un summit pe fundalul crizei datoriei publice
	58

	Surse documentare
	60


CONSILIUL EUROPEAN ŞI MĂRUL DISCORDIEI: BUGETUL UE

Negocieri dure, poziţii anterior asumate

Cadrul financiar multianual din perioada 2014-2020 şi contribuţia ţărilor membre au reprezentat principalele mize ale reuniunii Consiliului European, care a avut loc la Bruxelles în perioada 22-23 noiembrie 2012. 

Negocierile , soldate cu un eşec total , au fost extrem de dificile, date fiind opiniile divergente ale guvernele ţărilor membre. 

Ce reprezintă Cadrul Financiar Multianual
Cadrul Financiar Multianual (CFM) defineşte principalele categorii de cheltuieli ale Uniunii Europene şi cuantumurile anuale maximale (plafoanele) ale acestora, reflectând astfel priorităţile politice ale UE.

Spre deosebire de CFM, bugetul anual al UE este mult mai detaliat. 

Comisia Europeana propusese pentru perioada 2014-2020 un buget total de 1.025 miliarde de euro. 

Principalele direcţii preconizate de cheltuire ale acestei sume: Politica Agricolă Comună şi Politica de Coeziune.

Conform respectivei propuneri, Politica Agricolă Comună ar primi 36,2% din totalul CFM - dintre care 281,8 miliarde euro pentru primul pilon al politicii agricole comune şi 89,9 milioane euro pentru dezvoltarea rurală. Această finanţare ar fi completată cu o sumă suplimentară de 15,2 miliarde euro. 

Comisia Europeană a propus alocarea a 36,7% din CFM pentru politica de coeziune.
Sursele de finanţare ale CFM sunt resurse proprii tradiţionale (cotizaţii pentru zahăr, taxe agricole şi vamale), resursa proprie bazată pe TVA (o parte a TVA naţionale colectate de statele membre la nivel naţional), resursă proprie bazata pe Venitul Naţional Brut ("contribuţii naţionale" bazate pe VNB-ul fiecărui stat membru). Dintre acestea, cea mai mare pondere o ocupa contribuţiile naţionale, care în 2011 s-au cifrat la 76% din total. 
Negocierea bugetului Uniunii Europene


Bugetul comun al Uniunii Europene este proiectat pe durata a şapte ani, altfel decât cel al statelor membre, care este anual. Această practică a intrat în vigoare în anii 1980, când Comisia era condusă de Jaques Delors. 

Planificarea bugetară pe mai mulţi ani a urmărit să asigure finanţarea proiectelor de dezvoltare europene, gândite de asemenea pe o perioadă mai îndelungată. Aşadar, o dată la şapte ani, ţările membre UE negociază împărţirea banilor cu Comisia Europeană şi Parlamentul European.

Bugetul Uniunii este finanţat în mare parte din sumele vărsate în vistieria europeană de ţările membre. Statele care plătesc la buget sume mai mari decât cele pe care le primesc înapoi sub formă de subvenţii şi fonduri nu sunt interesate să transfere sume mari către bugetul european. Celelalte ţări , respectiv cele care primesc mai mulţi bani decât plătesc la Bruxelles ,cer sume mai mari. 
Conform unui prim proiect al Comisiei Europene, din 2014 până în 2020, bugetul anual al UE ar fi urmat să se cifreze între 143-151 miliarde de euro. Suma reprezintă aproximativ 1% din profitul generat de economia comună a Uniunii Europene. În şapte ani, suma ar fi urmat deci să fie de 1000 miliarde de euro. “Nu sunt deloc mulţi bani”
 a afirmat Jutta Haug, parlamentar european din partea social-democraţilor germani, care deţine şi funcţia de vice-preşedinte al Comisiei de buget a CE.

Austeritatea în timpul crizei datoriilor este un lucru corect, consideră Jose Manuel Barroso, preşedintele Comisiei Europene. Tocmai de aceea, rata de creştere prevăzută în proiectul de buget este una moderată, a mai precizat oficialul european, care ar dori însă consolidarea componentei sociale a UE. "Încercarea de a învăţa lecţiile crizei este un lucru bun. Guvernele ştiu şi ele acest fapt şi vor o mai bună disciplină bugetară, mai multă credibilitate şi o coordonare a politicii economice mai bine pusă la punct" a declarat Jose Manuel Barroso, subliniind, însă, că "lipsa solidarităţii la nivelul Uniunii Europene periclitează proiectul european"
.
Aproximativ 80% din bugetul CE se întoarce către statele membre sub formă de subvenţii şi proiecte de dezvoltare, restul de 20% acoperind probleme comune, precum politica externă a Uniunii, Parlamentul European, etc. Cele mai mari cheltuieli sunt reprezentate de subvenţiile pentru agricultură şi de fondurile structurale.

Reimer Böge, specialist în finanţe în cadrul Parlamentului European, a declarat: "Compromisul nostru ar putea fi îngheţarea cheltuielilor în agricultură şi fondurilor de coeziune. Cu alte cuvinte, nu am mai acoperi inflaţia. Această manevră ar duce la scăderea cheltuielilor în aceste două domenii şi la o mai bună finanţare a altor sectoare politice"
. Reimer Böge apreciază că, deşi necesare, aceste lucruri probabil nu vor fi puse în aplicare. "Avem nevoie nu doar de fonduri, ci şi de proiecte concrete. În Spania de pildă, şomajul în rândul tinerilor este de peste 50%. Acolo nu mai este nevoie de investiţii în infrastructură, ci trebuie combătut şomajul juvenil prin programe sociale" a subliniat finanţistul german.

Mărul discordiei din cadrul negocierilor
Parlamentul European a considerat că o creştere a bugetului UE este necesară pentru stimularea creşterii economice în Europa. 

La nivelul ţărilor membre însă, opiniile privind acest buget au fost foarte diferite. Germania a anunţat că doreşte o reducere cu 130 miliarde de euro, iar Marea Britanie, Franţa, Suedia, Spania, Danemarca şi Austria au ameninţat că ar 
putea recurge la dreptul de veto, dar din motive diferite, a precizat euobserver.com. 

Marea Britanie a manifestat cea mai mare intransigenţă. Premierul David Cameron a anunţat că doreşte ca bugetul să rămână la nivelul perioadei 2007-2013  acceptând eventual o suplimentare care să acopere nivelul inflaţiei. 

Ca reacţie la aceste presiuni, preşedintele Consiliului European, Herman Van Rompuy, a venit cu o propunere alternativă, care ar reduce bugetul propus de CE cu 75 de miliarde euro. Din această sumă, fondurile destinate politicii de coeziune s-ar reduce cu 27 de miliarde euro, iar cele destinate PAC, cu 25 de miliarde euro. Această propunere a nemulţumit pe toată lumea. 

Poziţia ţărilor membre UE
Practic există două grupuri principale de interese: principalii beneficiari ai fondurilor europene vs. o parte din principalii contributori la bugetul UE. 

Primul grup susţine propunerea iniţiala a Comisiei Europene pentru Cadrul Financiar Multianual (CFM), care prevede un total de aproximativ 1,3 trilioane de euro pentru perioada 2014 - 2020 în creştere faţă de cele 864,3 miliarde de euro pentru CFM din perioada 2007 - 2020. 

Cel de al doilea grup doreşte o reducere a propunerii Comisiei cu până la 200 de miliarde de euro , iar Marea Britanie a ameninţat că va recurge la dreptul de veto în cazul în care următorul cadru financiar va avea mai multi bani alocaţi decât cel încă în vigoare. 

Preşedintele Consiliului European, Herman Van Rompuy, a anunţat o propunere de compromis, prin care suma recomandată de CE ar urma să fie redusă cu aproximativ 75- 80 miliarde de euro, tăieri drastice urmând a se opera la fondurile de coeziune şi cele pentru Politica Agricolă Comună. 

Această propunere a stârnit însă ample polemici, mai multe state exprimându-şi dezacordul faţă de ea. 
În urma discuţiilor purtate cu Franţa şi Polonia, Herman Van Rompuy a prezentat o nouă propunere de buget, în care se menţinea nivelul total al reducerilor, dar erau redistribuite sumele. Astfel, Politica Agricolă Comună  câştiga aproximativ 8 miliarde de euro, iar fondurile de coeziune primeau un plus de aproape 11 miliarde de euro. Marele perdant era Competitivitatea, unde sumele propuse erau diminuate cu peste 13 miliarde de euro. Totodată, s-au propus reduceri cu 1,6 miliarde de euro pentru sumele destinate Securităţii şi Cetăţeniei.

Nici această nouă propunere nu a fost bine primită de Marea Britanie şi de Germania, care au dorit o reducere mai mare a Cadrul Financiar Multianual. Conform AFP , care se bazează pe surse din rândul oficialilor europeni implicaţi în negocieri , Angela Merkel a dorit reduceri suplimentare de 30 miliarde de euro. David Cameron a susţinut necesitarea unor reduceri de până la 40-50 miliarde de euro. 

Potrivit lui Herman Van Rompuy, cea mai bună soluţie ar fi fost “să menţinem un nivel al reducerilor de 80 de miliarde”
 urmând a se face, eventual, alte ajustări în minus, în lunile următoare. Preşedintele Consiliului European a apreciat că s-ar putea opera  reduceri bugetare suplimentare  care trebuie “pregătite cu mare atenţie” în contextul “asigurării unui echilibru”. 

Interesele “Prietenilor Coeziunii”

Grupul "Prietenii coeziunii" este format din România, Bulgaria, Cipru, Cehia, Estonia, Grecia, Ungaria, Irlanda, Lituania, Malta, Polonia, Portugalia, Slovacia, Slovenia, Spania şi Croatia , care urmează să adere la UE în iulie 2013. 
Aceste state ar fi principalele beneficiare ale fondurilor de coeziune, care reprezintă 36,7% din totalul avansat de CE şi au susţinut propunerea iniţială a Comisiei de a creşte bugetul total al UE. Aceste avantaje sunt justificate prin necesitatea ridicării nivelului de dezvoltare al fostelor state comuniste pentru echilibrarea economică şi socială. Acordarea acestor sume în valoare de 350 de miliarde de euro  alcătuind împreună cu subvenţiile agrare cea mai mare parte din bugetul Uniunii Europene , este pe deplin îndreptăţită într-o Europă care chiar şi duipă încheierea “războiului rece” continuă să fie marcată de clivaje şi decalaje dureroase. Menţinerea fondurilor la nivelul lor actual are sens din punct de vedere economic, ţinând cont de faptul că absorbţia fondurilor europene generează creştere economică şi duce la reducerea şomajului , cazul Poloniei fiind relevant.  

Spania îşi exprimase public poziţia faţă propunerile Burxelles-ului anterior summit-ului, la incheierea celui de-al 22-lea summit ibero-american, care s-a desfasurat la mijlocul lunii noiembrie în orasul andaluz Cadiz.

Întrebat ce opinie are în legătură cu bugetul Uniunii Europene pentru perioada 2014-2020 făcută de preşedintele Consiliului European Herman Van Rompuy premierul spaniol, Mariano Rajoy, a declarat ”Primul document prezentat de CE ni s-a părut un bun punct de plecare. Al doilea document, prezentat de domnul Van Rompuy, ni se pare pur şi simplu inacceptabil. Sper că vom putea ajunge la un acord, întrucât nu putem fi de acord cu reducerea fondului pentru Politica Agricolă Comună sau a fondurilor de coeziune”
.

Prin reducerea subvenţiilor la agricultură, dezvoltare rurală şi pescuit, Spania ar putea pierde 20 miliarde de euro.

Polonia, cel mai mare beneficiar al fondurilor de coeziune militează de asemenea pentru un buget mai mare, considerând că acesta reprezintă principala sursă de creştere economică pentru regiune. 

Fără să fie parte a grupului “Prietenii Coeziunii”, Franţa şi Austria se împotrivesc la rândul lor propunerii lui Herman Van Rompuy şi resping ideea reducerii fondurilor pentru agricultură. În interesul fermierilor săi, Franţa a obţinut constant de-a lungul timpului mari avantaje sub formă de subvenţii agricole. Spre a compensa minusul provocat de aceste subvenţii, care înseamnă o treime din bugetul UE, alte puteri europene, furnizoare de fonduri pentru visteria comună au pretins şi obţinut, la rândul lor, avantaje.
Este important de subliniat că multă vreme au fost neglijate domenii esenţiale precum educaţia şi cercetarea.  Cu precădere, Parlamentul European vehiculează puternic ideea conform căreia dacă Europa vrea să aibă un viitor prin care să-şi redobândească relevanţa economică şi politică globală, va trebui să investească masiv în aceste domenii.

Cine doreste reducerea bugetului UE
Reducerea propusă de Herman Van Rompuy nu reuşeste să mulţumească nici grupul de ţări precum Marea Britanie, Italia, Germania, Suedia şi Olanda, care au anunţat că doresc o reducere a propunerii Comisiei cu peste 100 de miliarde de euro, menţionează Euractiv. 


Premierul britanic David Cameron şi omologul său italian Mario Monti îşi exprimaseră încă din 13 noiembrie la Roma dezacordul faţă de proiectele de creştere a bugetului Uniunii Europene.

"Nu putem continua să creştem cheltuielile UE. Uniunea trebuie să înceapă să traiască în funcţie de mijloacele sale”
 a afirmat David Cameron în cursul unei conferinţe de presa comune cu Mario Monti.
Premierul Italiei a fost mai puţin ferm în privinţa opiniei referitoare la creşterea bugetului UE distanţându-se, explicit, de poziţia Angliei “Vrem de asemenea un buget cu perspectivă spre viitor, dar suntem mai puţin convinşi de necesitatea de a reduce bugetul UE" a declarat Mario Monti. "Dacă aş recurge la forma britanică de înţelegere, as spune că poziţiile noastre comportă puncte care nu sunt aliniate complet"
 a adăugat el, cu toate că Italia este, ca pondere, al patrulea contributor la bugetul UE.

În schimb, David Cameron şi Mario Monti au fost de acord cu necesitatea acţionării rapide pentru aplicarea deciziilor luate de Consiliul European, scopul fiind relansarea creşterii economice. Au anunţat că, în acest sens, ca vor scrie o scrisoare comună conducătorilor UE, precizează Reuters.

David Cameron a ameninţat că îşi va folosi dreptul de veto dacă următorul CFM va include o creştere a cheltuielilor în timp ce bugetele naţionale sunt obiectul unor reduceri ,acceptând, cel mult o creştere cu nivelul inflaţiei.
Premierul britanic a solicitat Comisiei Europene să reducă fondurile şi cheltuielile proprii, menţionând că nu poate fi acceptat faptul că 16% din oficialii UE câştigă peste 100 000 de mii de euro anual. "Aceasta este suma mea preferată atunci când ne contrazicem pe tema bugetului" a afirmat David Cameron.
"Ar fi foarte bine să se ajungă la consens, însă este de neacceptat să mărim cheltuielile la nivel european în timp ce alte bugete sunt tăiate. Oamenii din Marea Britanie aşteaptă din partea noastră să fim fermi, iar noi exact asta facem. Mai bine să nu ajungem la nici un consens, decât să avem unul nefericit"
 a afirmat premierul David Cameron.
Parlamentul britanic a exprimat o poziţie şi mai intransigentă, cerând o reducere netă a bugetului UE şi a contribuţiei Regatului Unit. 
 Marea Britanie încearcă să salveze reducerea de care beneficiază la plata sumelor care trebuie vărsate la bugetul UE. De astfel de reduceri beneficiază şi alte ţări, precum Germania, care nu pot profita de pe urma anumitor proiecte europene. Marea Britanie beneficiază de o reducere în urma faptului că are subvenţii agricole foarte scăzute, iar Germania datorită faptului că finanţează o bună parte din reducerea acordată Marii Britanii. Acest sistem extrem de stufos ar trebui să fie schimbat, sunt de părere Jutta Haug şi Reimer Böge, depotrivă cu alţi parlamentari europeni. Tocmai de aceea este din ce în ce mai des vehiculată ipoteza unei majorări a TVA sau a unui impozit unic european.

Oficialii Uniunii Europene au căutat mijloace legale pentru a evita un posibil veto al Marii Britanii pentru bugetul 2014-2020, a precizat EurActiv, citând diplomaţi europeni. Germania s-a temut că atitudinea Londrei ar  deturna atenţia de la probleme mult mai stringente, precum situaţia din zona euro, care a intrat din nou în recesiune şi ar submina încrederea pieţelor în UE într-un moment foarte delicat. Pentru a preîntâmpina un eventual veto al Londrei, Herman Van Rompuy a propus o reducere cu 80 miliarde de euro faţă de propunerea Comisiei Europene şi mentinerea “rabatului britanic”, respectiv o reducere pentru contribuţia de TVA pentru anul următor, obţinută pentru prima dată de Margaret Thatcher în 1984.

Germania, cel mai mare contributor la bugetul UE, a anunţat că doreşte reduceri suplimentare faţă de cele 75 miliarde de euro aduse în discuţie de Herman Van Rompuy. În felul acesta, Berlinul a şi încearcat să ajungă la un compromis cu Londra
Pe de altă parte, Angela Merkel a declarat că ţara sa va “face tot posibilul” pentru ca membrii UE să ajungă la o soluţie comună privind bugetul Uniunii Europene, a menţionat  The Wall Street Journal.
Franta a anunţat că nu va accepta această micşorare a fondurilor pentru politica agricolă şi că, dacă este cazul, îşi va utiliza dreptul de veto. 

Cadrul Financiar Multianual are nevoie de acordul tuturor ţărilor membre UE. Dacă nu se va ajunge la un acord pentru exercitiul bugetar 2014-2020, bugetele anuale se vor calcula în funcţie de cheltuielile din 2013, la care se adaugă 2% pentru inflaţie, ceea ce i-ar putea costa pe britanici mai mult decât actuala contributie. În plus, pentru un buget anual nu este nevoie de unanimitate, situaţie în care Marea Britanie nu si-ar mai putea exercita dreptul de veto.

Declaraţii anterioare summit-ului

Cancelarul german Angela Merkel şi preşedintele francez François Hollande au afirmat, în preambulul summit-ului, că trebuie găsit un compromis în negocierile pentru cheltuielile Uniunii Europene pentru perioada 2014-2020.

Declaraţiile celor doi lideri europeni au fost făcute în paralel cu avertismentul lansat de Angela Merkel în sensul că este posibil să nu se ajungă la o înţelegere comună cu ocazia reuniunii din 22-23 noiembrie, fiind nevoie de mai mult timp pentru negocieri, a punctat Europe Online Magazine.
 “Totul este legat de previzibilitatea pentru investiţiile viitorului. Din acest motiv este important să ajungem la o soluţie” a subliniat cancelarul 
german. "Nu stiu dacă vom reuşi în aceste două zile. S-ar putea să avem nevoie de o a doua etapă"
 a completat, premonitoriu parcă, Angela Merkel.

“Vin pentru obţinerea unui compromis. Nu vin pentru a da un ultimatum” a afirmat preşedintele francez François Hollande la sosirea la summit. "Sunt sigur că, împreună cu Germania, vom fi ,ca întotdeauna , un motor pentru a permite acest compromis” a adăugat preşedintele Franţei.

Însă, cei doi lideri au vorbit despre priorităţi diferite. În timp ce Angela Merkel a precizat nevoia de "a avea grijă ca cheltuielile să nu fie prea mari în vremuri de consolidare bugetară”, François Hollande a apărat cheltuielile destinate agriculturii, afirmând că va face tot posibilul pentru a fi sigur că “politicile de creştere pot să fie susţinute în întregime". 
Rezultatul lucrărilor Consiliului European: un eşec


Cancelarul german Angela Merkel a declarat miercuri 21 noiembrie, în ziua premegătoare deschiderii lucrărilor Consiliului European , că este posibil ca liderii Uniunii Europene să nu ajungă atunci la un acord în privinta bugetului UE pe 2014-2020, astfel încât va fi nevoie de o nouă reuniune la începutul lui 2013.

"Nu ştiu daca vom ajunge la un acord definitiv. Ne dorim acest lucru. Dacă va fi necesar, va trebui să ne vedem din nou la începutul anului viitor"
 a declarat Angela Merkel în timpul unei dezbateri în Parlamentul german. 

Angela Merkel a promis că va depune eforturi pentru finalizarea unui acord. "Chiar dacă suntem cei mai mari contributori iar oamenii ar putea să creadă că Germania ar putea să traiască fără a stabili bugetul comun al UE, nu acesta este scopul nostru"
 a declarat cancelarul german după discutiile purtate cu premierul polonez Donald Tusk. 

Discuţiile liderilor europeni de la Bruxelles cu privire la bugetul UE pentru 2014 - 2020 au eşuat, iar negocierile pe acest subiect vor continua, cel mai probabil, la începutul anul viitor.


Preşedintele Consiliului European a atras atenţia că “nu este nevoie să dramatizăm lucrurile pentru că negocierile sunt complexe şi s-a întâmplat acelaşi lucru şi ultima dată când am negociat bugetul”.

 În pofida tonului liniştitor al lui Herman Van Rompuy, poziţiile statelor UE par ireconciliabile. 

Negocierile au demonstrat cât de tensionată e starea de spirit generală. Criza economică, caracterizată şi de pachetele de ajutorare în valoare de multe miliarde, de cereri de solidaritate în schimbul cărora se pretind severe măsuri de austeritate, şi-a pus amprenta şi asupra tratativelor bugetare. Herman Van Rompuy a încercat să medieze între diversele poziţii vreme de două zile , în parte prin discuţii particulare, în parte în plen , dar fără rezultat.
Temeinicia prevalează asupra grabei, a dat de înţeles cancelarul Angela Merkel, la sfârşitul summit-ului Uniunii Europene în cadrul căruia nu s-a ajuns la o înţelegere.Totuşi şefa guvernului german crede că la începutul anului 2013 se va putea cădea la un acord asupra unui buget cadru pînă în 2020. 

Herman Van Rompuy, a făcut propunerea unui buget pînă la sfârşitul deceniului, care conţine subvenţii agricole şi programe de dezvoltare rurală ,   renunţând în schimb la marile programe destonate modernizării infrastructurii.

Marii contribuabili revendică însă economii şi mai drastice.

Premierul luxemburghez, Jean-Claude Juncker nu a fost mulţumit de noile propuneri. Jean-Claude Juncker nu şi-a pierdut însă încrederea în posibilitatea de a se ajunge la un consens.
Reducerea bugetară nu a fost considerată suficientă nici de Olanda. Şeful guvernului olandez, Mark Rutte, a declarat: “În Olanda facem economii, facem economii în întreaga Europă. Şi Europa trebuie să demonstreze că este dispusă să strângă cureaua.”

Poziţia olandeză este împărtăşită în linii mari şi de Germania , ţară contributoare. Totuşi, guvernul de la Berlin nu vrea doar să impună economii, fiind de părere că fondurile trebuie altfel cheltuite, cu accent pe domenii de viitor, între care educaţie şi cercetare. Franţa insistă asupra menţinerii imenselor subvenţii destinate agriculturii, atitudine firească întrucât de acestea profită cu precădere fermierii francezi. 

Ţările din estul şi sudul UE nu acceptă reduceri ale fondurilor destinate dezvoltării regionale de care beneficiază cu prioritate. 
Preşedintele Franţei François Hollande a încercat să joace rolul de avocat al tuturor ţărilor beneficiare afirmând: “Am fost atent să apăr interesele Franţei, dar am vegheat şi la respectarea intereselor Europei în ansamblu.”
 
În accepţiunea liderului francez, bugetul UE este în principal un gigantic program de stimulare a creşterii economice. De aceea, susţine el, bugetul trebuie să fie deosebit de generos dotat mai ales în vremuri de criză. Astfel, Franţa s-a distanţat clar de Germania. 
Cele mai radicale propuneri privind reducerea bugetului comunitar i-au aparţinut premierului britanic David Cameron. El a subliniat: "Doar nu decidem în ţara noastră severe măsuri de austeritate pentru a veni apoi aici şi a aproba majorări substanţiale ale cheltuielilor la nivel european."
 

Zvonul lansat din cercurile delegaţiei britanice, anume că Angela Merkel, ar fi arătat “simpatie” pentru poziţia britanică a produs rumoare. Fiind invitată să comenteze acest zvon în cadrul conferinţei de presă finale, Angela Merkel a declarat: "Am mare simpatie în primul rând pentru propria mea poziţie. Apoi, pentru toate celelalte 26 de state membre am într-atât de multă simpatie, încât cred că Germania poate aduce o importantă contribuţie la stabilirea unui compromis acceptabil pentru toţi cei 27. Simpatie port tuturor."

În cadrul summit-ului, Angela Merkel a părut a juca un rol mai puţin obişnuit - acela de mediator. 

Problema legată de bugetul UE va continua şi în 2013, ceea ce Angela Merkel a anticipat, temperând aşteptările privitoare la un consens larg şi rapid. Atitudinea sa a fost pragmatică. Este binecunoscut că un veto exprimat de un singur stat membru dintre cele 27 ale Uniunii Europene poate anula totul 

Cu veto au ameninţat nu doar Marea Britanie şi ţările din nordul Europei, dar şi cele din sudul şi estul continentului. 
Cancelarul Austriei s-a arătat nemulţumit de situaţie. Werner Faymann nu este dispus să renunţe la rabatul revendicat de Viena în privinţa contribuţiei sale la buget. De cel mai substanţial rabat are parte Marea Britanie - 3,6 miliarde euro annual - şi nu vrea să cedeze însă nici măcar un cent.
În aceste condiţii o nouă rundă de negocieri la începutul anului 2013 a părut unica soluţie pentru evitarea unui veto. Este logic, motivul pentru care Angela Merkel nu consideră dramatică amânarea adoptării bugetului, considerând acest lucru doar o etapă pe un traseu mai lung. 
 În ultimii ani, bugetul Uniunii Europene a evoluat dinspre subvenţii spre investiţii. Astfel, subvenţiile în agricultură au scăzut de la 75% în anii 1980 la 45%. Unele state membre consideră însă că acest proces se produce într-un ritm mult prea lent , altele nu.  Cel mai bun exemplu îl reprezintă poziţiile Franţei şi Angliei. Dacă preşedintele Franţei este de acord cu actualul proiect de buget cu condiţia ca ţăranii francezi să poată profita ca şi pînă acum de subvenţii, premierul britanic Cameron revendică exact reducerea acestora.
Acuze pentru eşecul summit-ului

Premierul britanic David Cameron a învinovăţit institutiile europene pentru eşecul adoptării bugetului UE, întrucât oficialii din Comisia Europeana au refuzat să facă economii în domeniul administrativ, pozitia lor fiind “jignitoare” la adresa contributorilor.

Referindu-se la summit-ul de la Bruxelles, şeful guvernului de la Londra a precizat că are aliaţi puternici, referindu-se la ţările mari contributoare, printre care Germania, Suedia, Danemarca, Finlanda, care au respins de asemenea propunerea Consiliului European, precizează The Wall Street Journal.
David Cameron a afirmat că propunerea lui Van Rompuy “nu a fost suficient de bună”
. Totodată, el a apreciat că instituţiile europene trăiesc “într-un univers paralel” şi trebuie să revină la “lumea reală” în care ţările operează reduceri adevărate pentru a depăşi criza financiară. "Marea Britanie nu a fost singură împotriva tuturor” a subliniat şeful Executivului britanic.

Pe de altă parte, Hannes Swoboda, liderul grupului socialiştilor şi democraţilor din Parlamentul European , a declarat că summit-ul a fost “un dezastru” şi l-a acuzat, în acest sens, pe David Cameron.  

“Este inacceptabil ca majoritatea ţărilor membre să se lase şantajate de David Cameron, care în permanenţă ameninţă să blocheze progresul UE”
 a afirmat Hannes Swoboda.

Parlamentul European nu este de acord cu bugetul UE

Problemele legate de bugetul UE nu se opresc la dezbaterile in Consiliul European. Bugetul care va fi convenit va trebui aprobat de Parlamentul European, iar variantele propuse până acum nu sunt agreate de PE. 
Luni 26 noiembrie, Comisia Europeană adus la cunoştinţa Parlamentului European noua propunere privind bugetul UE.  Această propunere este “identică în proporţie de 99%” cu cea respinsă la mijlocul lunii noiembrie , astfel apărând riscul de a relansa tensiunile care au condus la eşecul summit-ului privind cadrul financiar multianual pentru perioada 2014-2020, relatează AFP şi Reuters.
Parlamentul European a refuzat, la mijlocul lunii noiembrie să ia parte la negocierile privind bugetul UE pe 2013, denunţând refuzul statelor de a oferi noi contribuţii pentru a acoperi o gaură de 8,9 miliarde de euro în bugetul pe 2012, ceea ce a pus sub semnul întrebării mai multe programe printre care bursele de studii Erasmus şi Fondul Social European.

“Noua propunere ar fi trebuit să ajute Consiliul şi Parlamentul European să ajungă până la sfârşitul anului la un acord privind bugetul pe 2013” a declarat comisarul pentru buget Janusz Lewandowski, dar aceasta este “99% aceeaşi cu cea veche”. Janusz Lewandowski a precizat că cererea de suplimentare cu 8,9 miliarde de euro a bugetului pentru 2012 este, în continuare, valabilă.
Dezbaterea din cadrul Conferinţei Preşedinţilor Grupurilor Politice din Parlamentul European a avut loc în prezenţa preşedintelui Consiliului European, Herman Van Rompuy, şi a preşedintelui Comisiei Europene, Jose Manuel Barroso. 

Cu excepţia unui eurodeputat britanic, toate luările de poziţie , inclusiv cele ale liderilor Grupului PPE , au catalogat ca inacceptabilă propunerea de buget din partea preşedintelui Herman Van Rompuy. Mai mult decât atât, eurodeputaţii din toate grupurile politice au ameninţat că nu vor aproba bugetul în condiţiile în care nu se asigură un cadru financiar multianual bazat pe solidaritate, pe continuarea politicii de coeziune, de sprijinire a investiţiilor şi a politicilor pentru ocuparea forţei de muncă.
Partidul Popular European, contra bugetului

Preşedintele Grupului PPE din Parlamentul European, Joseph Daul, a declarat că propunerile Consiliului nu sunt benefice pentru viitorul Europei: 
“Am fost dezamăgit de rezultatul summit-ului (…) Trebuie să ne gândim la următoarea generaţie cu toţii. Reducerea bugetului cu 75 până la 100 de miliarde de euro, conform propunerii Consiliului, echivalează cu îngheţarea bugetului european până în anul 2020, la un nivel inferior de trei până la patru miliarde pe an faţă de nivelul actual. Nici un stat membru nu a făcut această alegere pentru că fiecare stat membru are propriul său buget. Cred că această propunere nu este valabilă. UE nu este o simplă zonă de liber schimb, iar cei care cred asta vor eşua. Cadrul financiar multianual nu este un simplu buget, ci este o viziune, un angajament din finanţare a politicilor, a proiectelor, o muncă comună pentru un viitor comun. (…) Nu înţeleg cum statele membre vor tot mai mult de la Europa, pe de o parte, iar 
pe de altă parte taie, taie, taie din bugetul european. În medicină, asta se numeşte pur şi simplu, personalitate bi-polară.”

Grupul Alianţei Liberalilor şi Democraţilor pentru Europa: “Reduceri absurde, o minciună”

Guy Verhofstadt ,preşedintele Grupului ALDE, a apreciat că reducerile sunt absurde din perspectiva sumelor economisite: 

“Nu s-a putut ajunge la un acord pe cifra de 972 de miliarde de euro. Bugetul s-a redus cu 139 de miliarde de euro pe an şi doar o cincime din bugetul total al statelor membre. Deci, 139 de milarde, 27 de euro per capita anual. Atâta costă, 27 de euro per capita anual! Cam 70 de cenţi pe zi pe cap de locuitor. Domnul Cameron consideră că 70 de cenţi e prea mult? Trebuie să reducem mai mult? Această discuţie este absurdă şi, mai mult, este o minciună. Este o minciună că reducerile bugetare la nivelul european au ca scop reducerea cheltuielilor statelor membre. Doar dacă grupăm resursele la nivel european, vom reuşi să reducem deficienţele la nivel naţional. (…) Se vor reduce infrastructura, cercetarea, dezvoltarea şi, practic, se reduce viitorul Europei.”

Preşedintele Comisiei de Buget a PE, împotriva politicilor de austeritate

Eurodeputatul Alain Lamassoure - preşedintele Comisiei de Buget a Parlamentului European - s-a exprimat împotriva politicilor de austeritate: 

„În timpul Europei celor 12, se spunea că 11 vorbeau de Europa, iar doamna Thatcher vorbea de bani. Data trecută, am văzut 27 de doamne Thatcher în jurul mesei. Numai despre reduceri se vorbeşte! 27 de tăietori de lemne orbi, care încearcă să salveze propria ramură, fără să-şi dea seama că sunt pe cale de a tăia trunchiul, adică Europa. La revedere Agenda 2020, adio Europa, primul actor în lume! Este o situaţie absurdă, dar şi mai grav este că bugetul european este cel mai mic numitor comun, dar a devenit cel mai mare măr al discordiei. În timp de criză şi de tensiune, sistemul care îi opune 12 state membre versus 15 state beneficiare este un sistem insuportabil pentru contribuabili şi pur şi simplu umilitor. Manifestările de ură care au însoţit-o pe Merkel la Atena sau Lisabona sunt absolut grăitoare. UE trebuie să reconcilieze popoarele, dar ea a devenit până la urmă o maşină de luptă şi diviziuni.”

Verzii nu vor două Europe

Liderul Grupului Verzilor din Parlamentul European, Daniel Cohn-Bendit, a exprimat o poziţie extreme de tranşantă, adresându-se preşedintelui Comisiei Europene, Jose Manuel Barroso: 

“Nu putem să avem două Europe în acelaşi timp. Europa pe care o vreţi dumneavoastră eu nu o vreau. Faceţi ce vreţi, dar nu ne mai bateţi la cap! E simplu, sunt două lucruri! Există mai multe linii roşii pentru noi: bugetul Comisiei şi faptul că nu există flexibilitate anuală pentru noi - şi atunci, eurodeputaţii spun nu. Şi dacă nu avem revizuirea după doi ani şi jumătate, ei spun nu. Acestea sunt liniile roşii ale Parlamentului. Nu eşti cu noi, gata majoritatea, nu veţi avea cele trei cincimi şi s-a terminat! Acum ştiţi cum stau lucrurile şi spuneţi-le guvernelor că, dacă nu avem a, b şi cu c, Parlamentul va spune nu!”

La rândul său, preşedintele Parlamentului European, Martin Schulz, a precizat , preluat de EFE , că PE va respinge cadrul financiar multianual pentru perioada 2014-2020 dacă vor fi operate noi tăieri bugetare. 

Negocieri pentru suplimentarea bugetului UE


Conform datelor transmise la sfârşitul lunii noiembrie, presedinţia cipriotă a Uniunii Europene şi delegaţia Parlamentului European au ajuns la o înţelegere asupra bugetului UE pentru anul 2013 şi asupra acoperirii nevoilor suplimentare pentru 2012. 

“S-a ajuns la un acord asupra unui proiect care include extinderea bugetului pentru 2012 şi bugetul pentru 2013, însă acesta trebuie supus, în continuare, aprobării guvernelor şi Parlamentului European”
 a precizat Nikos Christodoulides, purtător de cuvânt al preşedinţiei UE

"Proiectul(...)trebuie să primească aprobarea din partea statelor şi a Parlamentului European în urmatoarele zile”
 a declarat Patrizio Fiorilli, purtătorul de cuvânt al comisarului european pentru Buget Janusz Lewandowski, precizând că nu poate oferi detalii despre acord.

Conform informaţiilor obţinute de AFP de la delegaţi şi de la Parlamentul European, acordul este dublu: vizează o extindere substantiala de ordinul a 6 miliarde de euro pentru bugetul pe 2012 cu scopul finanţării mai multor programe, printre care bursele Erasmus pentru studenti şi pe de altă parte, bugetul pentru 2013, modificat de statele membre.

Parlamentul European a condiţionat cele două discuţii, reciproc. Negocierile fusesera blocate din cauza refuzului unor state de a reglementa problema privind necesarul de sume suplimentare pentru 2012.

Acordul va permite finanţarea programului Erasmus şi reglarea unor rambursări de 1,47 miliarde de euro pentru Spania, 1,58 miliarde de euro pentru Polonia si 508 milioane de euro pentru Grecia.
“Idealismul impur al construcţiei europene”
. Opinii analitice
O interesantă opinie deopotrivă critică şi analitică asupra posibilelor cauze profunde, nedeclarate, ale eşecului negocierilor privitoare la bugetul UE este oferită, cu luciditate, de Deutsche Welle. 


Reproducerea parţială a textului scuteşte de orice comentariu. 

Eşecul relativ al negocierilor pe tema bugetului european este legat foarte strâns de absenţa unui plan mai precis privind continuarea integrării europene. 

Principalul, poate şi unicul argument în favoarea creşterii sau măcar menţinerii actualului nivel al bugetului Uniunii Europene, este solidaritatea europeană. Aşa cum se vede, în aceste zile în care ţările membre nu au reuşit să ajungă la un acord, acest argument nu mai pare destul de puternic. 

Solidaritatea poate fi construită doar în virtutea unui trecut comun sau în orizontul unui viitor mai bine prefigurat. Dar dacă trecutul ar trebui pus mai degrabă între paranteze (aşa cum s-a şi întâmplat de la începutul proiectului european) nici viitorul său nu este limpede. 
În anul 2012, într-o perioadă de dificultăţi economice, Europa constată că nu are o foaie de parcurs. Chiar dacă s-au schiţat anumite planuri de viitor, aşa cum ar fi proiectul german sau cel radical integraţionist (Guy Verhofstadt), ele au rămas în stadiul unor simple propuneri. S-a vorbit despre un referendum european privind proiectul unei noi constituţii, despre alegerea unui preşedinte al Europei prin votul direct al tuturor cetăţenilor dar, fără să fie respinse, toate aceste sugestii au rămas suspendate.

Recent, la Bucureşti, lideri politici europeni care fac parte din PPE au vorbit cu insistenţă despre proiectul european, dar cu extrem de mare prudenţă în privinţa detaliilor. În o zi întreagă de congres nu s-a făcut nici cea mai mică propunere clară privind configuraţia viitorului stat european de care s-a vorbit, însă, vag şi abundent.

În realitate nu era momentul şi nici un politician cu oarecare importanţă nu a riscat să apară ca himeric şi neadecvat, mai ales că fiecare are de dat socoteală în faţa propriului electorat. 

Premierul Poloniei, Donald Tusk, a avut remarcabila lipsă de tact să spună adevărul, acuzându-şi colegii de făţărnicie: căci pe de o parte vorbesc despre accelerarea integrării europene, iar pe de alta se pregătesc să reducă fondurile de coeziune. 


Cu ocazia acelei dezbateri s-a mai văzut ceva: politicienii de dreapta din fostele ţări comuniste şi care au intrat recent în UE au o poziţie identică, aparent, cu socialiştii generoşi şi umanitarişti din Vest. 

Tot la Bucureşti am asistat la alt discurs semnificativ, al lui Martin Schulz care s-a întâlnit perfect cu cel al popularului polonez Donald Tusk. 

Dreapta din Est rimează aşadar foarte bine cu stânga din Vest şi iată de ce marile ”familii” politice reunite în cadrul Parlamentului European nu reuşesc să devină motoare politice reale, fiind mai curând o formă de blocaj şi de frână reciprocă. 

Sunt multe de spus, dar să reţinem că din foarte multe pricini conjuncturale sau mai adânci, Uniunea Europeană nu dispune de o foaie de parcurs.

Cei care invocă astăzi solidaritatea nu au de partea lor decât argumente idealiste. În vremuri nesigure idealismul nu are căutare, fiind preferat realismul certitudinii prezente. Dar slăbiciunea cea mai mare a poziţiei ”idealiste” nu stă atât în caracterul ei imponderabil, cât în coincidenţa sa cu interesele naţionale ale susţinătorilor ei. Altfel spus, dacă ţările cu contribuţii nete, animate de un spirit realist, vor să facă economii, principalele beneficiare doresc o menţinere, dacă nu o creştere a bugetului european, invocând solidaritatea europeană. 

Idealismul se potriveşte însă doar celor care dau şi nu celor care primesc. Idealist poate fi, bunăoară, un Martin Schulz care vine dintr-o ţară cu cele mai mari contribuţii nete, dar nu şi un Donald Tusk care conduce o ţară cu beneficii nete. Şi iată că nici aceştia doi nu se pot întâlni cu adevărat. În ciuda unor intenţii de suprafaţă, nici stânga generoasă din Vest nu se întâlneşte cu dreapta pragmatică din Est.

Prin urmare, solidaritatea europeană tinde să slăbească tot mai mult în absenţa unui proiect comun şi iată de ce singurele poziţii mai puternice în virtutea coerenţei lor sunt cele ale Germaniei şi Marii Britanii. Germania propune un plan politic de integrare avansată şi cere în numele său mai multă austeritate. Marea Britanie solicită în schimb o diminuare a cheltuielilor comune cu intenţii explicit anti-integraţioniste. Dacă germanii cer sacrificii pentru un scop bine definit, britanicii pretind renunţarea la cheltuieli care nu se mai justifică. 
Amândouă poziţiile au sens, dar nici ele nu sunt pe deplin convingătoare, căci Germania propune o solidaritate paradoxală în jurul austerităţii, în timp ce Marea Britanie pare prea individualistă. Cât priveşte Franţa, ea a devenit confuză, căci pretinde pe mai departe cheltuieli de solidaritate, dar (…) nu mai are nici un plan de integrare. Italia (un alt important contributor) se găsea demult în această situaţie. 

GRECIA: O TRANŞĂ DE ÎMPRUMUT, UN MOMENT DE RESPIRO
Miniştrii de finanţe din zona euro s-au întâlnit luni 26 noiembrie 2012 , după  summit-ul UE , cu scopul de a depăşi disensiunile privind soluţiile de salvare a Greciei.


Reuniunea miniştrilor de finanţe a avut impact pe pieţele financiare. Bursele din Europa au început săptămâna, în aşteptarea rezultatului negocierilor privitoare la ajutorului destinat Greciei. 

Înainte de reuniune, miniștrii s-au asigurat că au făcut pași pentru a ajunge la o poziție comună. "Toţi parametrii soluţiei sunt pe masă. Ne confruntăm doar cu responsabilitățile noastre"
, a declarat ministrul francez de Finanțe Pierre Moscovici.
De cealaltă parte, diplomații de la Bruxelles au apreciat că întâlnirea se așteaptă a fi lungă și furtunoasă, pe fundalul refuzului permanent al Germaniei de a anula datoria Greciei.

Runda de negocieri a fost considerată un semn că, după aproape trei ani de criză economică și politică, țările din zona euro încă mai încearcă să caute soluții care ar putea salva Grecia din punct de vedere bugetar, chiar dacă situația creditară a acestei țări pare să se înrăutățească.
„Atingerea unui acord este importantă pentru Grecia, dar și pentru Europa. Aș vrea să încurajez statele membre din zona euro și FMI să parcurgă acest ultim centimetru și să ajungem la un acord”
 a declarat Comisarul UE pentru afaceri economice și monetare Olli Rehn, înaintea reuniunii.
Ţările Eurogrup şi FMI trebuiau să "îndeplinească o sarcină imperativă: să reducă volumul datoriei greceşti" subliniază Le Monde. "Altfel, viitorul s-ar fi dovedit întunecat, cu riscul unui monumental faliment care ar fi cutremurat întreaga zonă euro". 
“Cei 17 au pus la punct deci, peste noapte, un pachet de măsuri financiare complexe (…) Cu riscul de a trebui să se ia măsuri suplimentare în cazul în care conjunctura o cere, pentru a se menţine la 124% (obiectivul datoriei greceşti faţă de PIB-ul ţării, fixat prin acord pentru orizontul lui 2020). O încropire deşteaptă, fiindcă scopul este cel care contează şi care determină încrederea pieţelor. O încropire salvatoare (…)”

Pentru Grecia, obiectivul imediat este deblocarea unei tranșe de credit în valoare de 31.5 miliarde de euro, sau 40.2 miliarde dolari. Datoria Greciei este estimată la 175% din PIB, existând previziuni sumbre conform cărora anul viitor economia acestei ţări ar putea regresa. În aceste condiţii, datoria Greciei ar putea ajunge la 190% din PIB.
Acordul


După 12 ore de discuţii, întâlnirea dintre miniştrii de Finanţe din zona euro şi Fondul Monetar Internaţional s-a terminat cu un acord în ceea ce priveşte situaţia Greciei.

Oficialii au stabilit să reducă datoria statului elen cu 40 miliarde de euro , respectiv la 124% din PIB până în 2020, pregătind astfel terenul pentru a-i acorda suma necesară de aproximativ 44 miliarde de euro, precizează BBC.. 

Potrivit Reuters, s-a decis reducerea dobânzilor la imprumuturile oficiale şi extinderea maturităţii obligaţiunilor de la 15 la 30 de ani. De asemenea, a fost extinsă la 10 ani perioada în care Atena poate restitui sumele împrumutate. 
Preşedintele Eurogrup, Jean-Claude Juncker, a precizat că va aproba eliberarea unui ajutor financiar în valoare de 43,7 miliarde de euro, care are ca scop recapitalizarea băncilor elene şi plata salariilor şi a pensiilor.

Prima tranşă, în valoare de 34,4 miliarde euro, pe care Grecia o aşteaptă încă din luna iunie , va fi eliberată în 13 decembrie.. Restul sumei  până la 43,7 miliarde de euro  va fi eliberată în trei tranşe, în cursul primului trimestru al anului viitor.


Contribuţia FMI , care se ridică la o treime din sumă , va fi achitată într-o singură tranşă, când obligaţiunile elene cumpărate de instituţie vor ajunge la maturitate, peste câteva săptămâni.

Christine Lagarde a precizat că va transmite Atenei 11 miliarde de euro, profitul obţinut în urma achiziţiei de titluri greceşti de către Banca Centrală Europeană, pe piaţa secundară. În plus, oficialii FMI şi cei europeni au căzut de acord ca guvernul elen să îşi răscumpere obligaţiunile achiziţionate de investitorii privaţi, raportul fiind de 35 de cenţi la un euro.
A fost respinsă în schimb, propunerea ştergerii unei părţi a datoriei Atenei, Germania numărându-se printre statele care s-au opus categoric unui asemenea demers. Garanţia pe care europenii o depun pentru Grecia este deja suficientă, avertizase ministrul german de Finanţe Wolfgang Schäuble, care a cerut presei să nu mai descrie această atitudine manifestată de Berlin ca fiind o problemă tipic germană.

Mario Draghi, preşedintele BCE, a salutat deciziile luate la această întâlnire, apreciind că “va creşte încrederea în Europa şi în statul elen.”

La rândul său, comisarul european pentru afaceri economice, Olli Rehn a precizat că acordul este “pentru zona euro, un adevărat test privind credibilitatea noastră, capacitatea noastră de a lua decizii privind problemele cele mai dificile.”
 
Chiar şi ministrul austriac de Finanţe, Maria Fekter ,de obicei extrem de critică la adresa Greciei , a admis că de data aceasta nu are ce să reproşeze autorităţilor de la Atena, motiv pentru care s-a putut ajunge la un acord
Pieţele financiare au reacţionat pozitiv. Bursele din Asia şi Australia au înregistrat creşteri între 0,5%-1%.

De asemenea, euro a atins cel mai înalt nivel în comparaţie cu dolarul, de la 31 octombrie, ajungând la o cotaţie de 1,3010 dolari/euro.
Jean-Claude Juncker consideră că acordul nu va avea doar impact financiar. "Nu se rezumă totul doar la bani. Înţelegerea reprezintă o promisiune pentru un viitor mai bun pentru Grecia si pentru restul zonei euro”
 a precizat preşedintele Eurogrup.
Acordul, completat cu eforturile reformiste ale Atenei, ar urma să ducă datoria publică a Greciei la un nivel 110% în 2022, după un vârf negativ în 2016. Prognoza pentru 2022 reliefează un deficit încă dublu faţă de nivelul maxim convenit prin Pactul European de Stabilitate însă miniştrii de Finanţe urmăresc să reliefeze tendinţa, pentru a nu abandona tonusul optimist. E drept că nu se poate pune mare preţ pe creşterea economică, iar miniştrii sunt de acord că trebuie să păstreze o anumită urmă de realism sau, cum afirma Wolfgang Schäuble, "la nevoie ne vom mai consulta cu privire la reducerea datoriei totale". 
Memento


Cu o săptămână înaintea convenirii acordului, cele 17 state membre ale zonei euro împreună cu directorul Fondului Monetar Internaţional, Christine Lagarde, nu reuşiseră să ajungă la o soluţie privind finanţarea celor 14 miliarde de euro suplimentare de care are nevoie Grecia. Noua tranşă convenită a pachetului de asistenţă a devenit insuficientă. Gecia are nevoie acum de 45 de miliarde, întrucât i s-au mai acordat  doi ani pentru a ajunge la un nivel suportabil al datoriilor. Acest răstimp suplimentar necesită fonduri suplimentare de 14 miliarde euro.
Potrivit troicii, formate din Comisia UE, BCE şi FMI, Grecia a adoptat programul dur de reforme şi de austeritate cerut, dar, întâmpină probleme cu transpunerea în viaţă a acestor decizii, nefiind capabilă să respecte termenul impus de creditori. De aceea s-a hotârât ca Grecia să aibă la dispoziţie doi ani în plus în vederea aplicării programului în cauză. Recesiunea cu care se confruntă Grecia şi care s-a dovedit mai dură decât s-a crezut îngreunează situaţia.

Ministrul german Finanţe, Wolfgang Schäuble a respins ideea unui program de asistenţă suplimentar pentru Grecia, fiind nevoie din nou de aprobarea Bundestagului. Din acest motiv, experţii Eurogrup au căutat alte căi de finanţare. Propunerile au fost diverse, în discuţie fiind de exemplu, reducerea dobânzilor la creditele existente sau chiar renunţarea în întregime la acestea de către Banca Centrală Europeană. Dar prin astfel de soluţii nu se atingea suma de 14 miliarde euro. O altă propunere a fost plata în rate a noii tranşe de împrumut pentru Grecia. Astfel, Eurogrup poate avea mai mult timp la dispoziţie pentru a găsi fondurile encesare.

Întreaga dezbatere şi ezitările Eurogrup l-au deranjat vizibil pe premeirul elen Antonis Samaras. Aflat la Bruxelles, Antonis Samaras a declarat presei că "Grecia şi-a îndeplinit sarcinile. Acum a sosit rândul partenerilor europeni şi FMI să-şi îndeplinească promisiunea"
.

Noi măsuri de austeritate în preambulul acordării tranşei , probleme vechi


Parlamentul Greciei a aprobat bugetul pentru 2013 care prevede economii de 9,4 miliarde de euro. Aceasta a fost una dintre condiţiile impuse de Fondul Monetar Internaţional şi Comisia Europeană pentru a debloca plata tranşei de împrumut de peste 34 miliarde de euro.

Problemele Greciei au fost create chiar de Europa, consideră Costas Lapavitsas, profesor la SOAS University din Londra. Potrivit acestuia, Europa a transformat datoria Greciei într-un “monstru”, prin gestionarea greşită a situaţiei acesteia.

"Europa a creat un monstru din problema datoriei Greciei. Iertarea datoriei, care este absolut necesară, este acum, mult mai complicată. Grecia datorează mulţi bani, vorbim de sute de miliarde de euro”
 a precizat Costas Lapavitsas. El a subliniat că după doi ani şi jumătate de măsuri şi pachete de salvare, valoarea totală a datoriei Greciei a crescut, iar structura acesteia s-a modificat în defavoarea statului, ajungând să fie deţinuta de creditori publici.
"Greciei i s-a cerut să facă o serie de lucruri, pe care le-a facut. Acum Europa trebuie să găsească o soluţie pentru a ajuta Grecia să iasă din această situaţie” a afirmat Lorenzo Bini Smaghi , fost oficial al Băncii Centrale Europene , cu sublinierea că există câteva mijloace prin care ţările europene pot oferi asistenţă Greciei. "Pot prelungi maturităţile, pot reduce dobânzile, nu are sens să ceri dobânzi ridicate. Există multe moduri prin care sectorul public poate contribui şi trebuie să facă acest lucru”
 a precizat Bini Smaghi.
Este extrem de greu de crezut că Grecia va putea să-şi plătească fără ajutor dobânzile şi datoriile. Calendarul fixat pentru salvarea statului elen şi pentru onorarea creditorilor care au cumpărat obligaţiuni emise de guvernul de la Atena  nu poate fi logic respectat. Comisia Europeană, FMI şi Banca Centrală Europeană au făcut calcule greşite. 

Datoriile Greciei pot creşte previzibil în continuare aşa cum au crescut şi în ultimii doi ani şi jumătate, în pofida tuturor măsurilor de salvare. De altfel, de creditele acordate profită doar într-o mică măsură grecii. Sumele revin, în cea mai mare parte, creditorilor, fie că este vorba despre bănci private sau bănci centrale ale unor state. Din acest cerc vicios nu poate ieşi Grecia , situaţia  fiind valabilă şi pentru creditori. Ştergerea datoriilor pare a fi unica soluţie viabilă. 
Fostul şef al Deutsche Bank, Josef Ackermann pledează cauza unei noi ştergeri a unei părţi din datoriile elene, întrucât nu crede că Grecia şi-ar putea reveni prin forţe proprii. Multe state membre ale zonei euro şi BCE se tem că vor avea de suferit pierderi mult prea mari în calitate de creditori.

Abordare precaută a principalelor probleme
Analiştii sunt precauţi în privinţa acestui acord, conform The Telegraph.

Aneta Markowska, de la Société Générale, consideră că Grecia trebuie să depună mai multe eforturi pentru a ajunge la o redresare totală. "Termenii 
înţelegerii vor ţine la suprafaţă economia elenă, cel puţin până la alegerile din Germania, în toamna anului 2013, însă Atena trebuie să facă mai mult pentru ca finanţele ţării să devină sustenabile”
.

Gerard Lyons, economist sef al Standard Chartered, a avertizat că deşi reducerea cu 20% a datoriei este un început bun, guvernul elen va fi nevoit să continue reformele pentru ca procentajul datoriei în PIB să scadă în continuare.

Specialiştii greci în economie sunt precauţi. Constantine Michalos, şeful Camerei de Comerţ elene, a precizat că miza acestei întâlniri a fost ca datoria ţării să devină sustenabilă, apreciind că măsurile de austeritate trebuie continuate.

Opoziţia din Grecia este, însă, total împotriva acestui program. Dimitris Papadimoulis de la partidul Syriza a declarat că "este un acord pe jumatate “gătit”, care a fost acceptat sub presiunile internaţionale"
.

Premierul elen, Antonis Samaras, a salutat decizia: "pentru toţi grecii începe o noua zi."
. 
Din greşeală, FMI i-a cerut Greciei să concedieze 22.000 angajaţi


Anterior Acordului, Fondul Monetar Internaţional solicitase printr-o scrisoare concedierea a 22.000 de persoane din sectorul bugetar până în 2014, în plus faţă de cele 27.000 a căror concediere este stipulată în normele deja aprobate. Scrisoarea fusese trimisă din greşeală via email. FMI şi-a cerut scuze.
Mesajul conţinând scrisoarea transmisă greşit de Fondul Monetar Internaţional a sosit pe adresa Ministerului elen de Finanţe din partea reprezentantului permanent al FMI la Atena, Bob Traa, înainte de întâlnirea Eurogrupului, având ca temă noua tranşă de împrumut pentru Grecia în valoare de 31,5 miliarde de euro, a relatat publicaţia elenă Ta Nea.

Scrisoarea a generat confuzie printre guvernanţii eleni, Executivul grec respingând categoric această nouă cerinţă a FMI.
Explicaţia FMI , anume că a fost vorba de o greşeală, a calmat, pentru moment,  spiritele la Atena. 

Conform Ta Nea, surse ministeriale nu exclud ca problema unor concedieri suplimentare în sectorul bugetar să fie abordată de troica creditorilor, în cazul în care nu va fi pus în aplicare acordul privind concedierea a 2.000 de funcţionari publici până la sfârşitul acestui an. 

Surse guvernamentale au amintit că în luna august, după o scrisoare similară, a fost schimbată legislaţia muncii în Grecia.

În ultimele săptămâni sute de oameni au fost disponibilizati în Grecia. 

În întreaga ţară s-au desfăşurat mitinguri de protest împotriva concedierilor. O mulţime a asediat efectiv clădirea primăriei din Atena, cerându-i edilului general Yorgos Kaminis să nu trimită la Guvern listele cu angajaţii care ar urma să fie concediaţi. 

Primarul Atenei a facut apel la Executiv pentru reconsiderarea condiţiilor de disponibilizare şi a afirmat că va încerca să le găsească angajaţilor locuri de 
muncă în alte instituţii. Manifestaţii asemănătoare au avut loc la ministerele Sănătăţii, Agriculturii, Mediului.

Potrivit Uniunii sindicale a angajaţilor municipali, din cele 325 de municipalităţi din Grecia doar 20-30 au trimis la Guvern listele cu angajaţii care urmează să fie concediaţi. Pe de altă parte, ministerul Reformei susţine că a primit deja astfel de liste de la 150 de municipalităţi şi de la 12-15 ministere. 
Semn îngrijorător al crizei din Grecia: reapariţia malariei


Dificultăţile economice grave ale Greciei se reflectă şi în gradul de sănătate al cetăţenilor săi. Pe fondul declinului economic abrupt şi al pauperizării populaţiei, a reapărut o boală care fusese eradicat din 1974: malaria. 
În Grecia au apărut peste 50 de cazuri locale de malarie şi alte 100 “suspecte”. Malaria mai există doar în ţările foarte sărace, fiind un indicator îngrijorător al problemelor economice, precizează The Wall Street Journal. 

Din cauza reducerilor bugetare, sistemul de sănătate a avut mult de suferit. Lipsesc medicamentele, mai ales pentru bolile grave, precum cancerul. Medicii şi asistentele îşi primesc salariile cu întârziere. Astfel, eforturile de a monitoriza şi de a controla bolile infecţioase nu mai dau rezultate. 

În afară de malarie, oficialii greci din domeniul sănătăţii sunt îngrijoraţi şi de creşterea numărul de îmbolnăviri ale sistemului respirator, bolilor de piele, precum şi de incidenţa tuberculozei şi a HIV. 

Potrivit studiilor, aproximativ o treime din greci nu-şi mai permit să cumpere medicamentele de care au nevoie, iar rata vaccinărilor în rândul copiilor a scăzut. 

În privinţa malariei, Centrul pentru Controlul Bolilor Infecţioase din Grecia nu a intervenit la timp din cauza lipsei de finanţare. Intervenţia s-a petrecut după înmulţirea îmbolnăvirilor. 

Organismele provinciale, responsabile cu controlul malariei prin împrăştierea unor insecticide pentru omorârea ţânţarilor, au fost desfiinţate în 2011, iar rolul acestora nu a fost preluat de autoritaţi regionale din cauza lipsei fondurilor. Oficialii din domeniul sănătăţii sunt de părere că va fi nevoie de câţiva ani pentru a eradica, din nou, malaria în Grecia. 

Organizaţia Medici Fără Frontiere a anunţat că are în vedere o misiune în Grecia , mai exact în Atena unde mii de oameni trăiesc în condiţii insalubre şi fără acces la asistenţa medicală de bază. 
Creditorii Greciei - “contabili fără inimă”

Publicaţia grecească To Vima priveşte cu optimism foarte moderat soluţia de salvare adiptată de creditorii Greciei, întrucât aceasta nu se bazează nici pe solidaritate, nici pe dorinţa de a veni în sprijinul unui popor şi unei civilizaţii europene, ci pe reci calcule contabiliceşti: daca nu ar fi acordat acum sprijin Greciei, creditorii şi complicata lor structură finanţistică ar fi suferit pierderi mari. 

Reproducerea unor fragment din textul apărut în To Vima scuteşte de orice comentariu:

„Europa nu a acţionat cu flexibilitate, ea nu şi-a depăşit abordarea mizerabilistă a contabililor fără inimă  care nu-şi văd dincolo de nas, şi nu a respectat cum se cuvine sacrificiile poporului grec.”
„Un lucru este sigur, europenii ar fi putut să fie mai galanţi cu Grecia.” 

„Ajutorul extern nu este suficient şi nu va ţine mult. Ceea ce înseamnă că Grecia, de acum înainte, dincolo de îndeplinirea angajamentelor sale, va trebui să-şi găsească propria cale spre dezvoltare.

Valorizând contextul de stabilitate procurat de acest ajutor extern, toate forţele interne, politice, din mediul de afaceri, sociale, trebuie să mişte cerul şi pământul pentru ca ţara să se ridice din nou în picioare.”
CONFLICTUL ISRAEL-GAZA: 
CAUZE IMEDIATE NEIDENTIFICATE, EFECTE IMPREDICTIBILE


Ce anume va fi aprins ultimul conflict israeliano-palestinian şi cine va fi început ostilităţile  par a fi întrebări cu răspunsuri neclare. 


Publicaţia The Atlantic a încercat să dea răspunsul la întrebarea conţinută “cine a declanşat şi cum” în noiembrie 2012 conflictul israeliano-palestinian, în textul intitulat “Cine a început conflictul Israel-Gaza?”


Autorul acestui text precizează că în dimineaţa de 13 noiembrie 2012 a descoperit în The Atlantic un articol al unui coleg de redacţie care începea cu propoziţia: “Rachetele zboară rapid dintre gaza spre Israel iar israelienii au păreri diferite despre cum trebuie ripostat”.  

Investigând şi opinia palestiniană a descoperit pe agenţia palestiniană de presă Ma’an, precizarea: “Facțiunile palestiniene s-au întâlnit luni, în orașul Gaza, pentru a discuta despre atacurile israeliene și despre faptul că poate apărea ameninţarea unei operațiuni mai ample  în enclavă. Reuniunea a fost convocată de Hamas, în încercarea de a evita apariţia altor victime după ce forțele israeliene au ucis sâmbătă șase palestinieni în Fâșia Gaza, a declarat Abu Talal Tharefa, liderul Frontului Democratic pentru Eliberarea Palestinei. Abu Tharefa a precizat pentru Ma'an că orice armistițiu cu Israelul trebuie să includă încetarea atacurilor aeriene israeliene și atacurilor în general, adăugând că rezistența palestiniană îşi va rezerva dreptul de a răspunde la agresiunea Israelului.”

În publicaţia The Atlantic apare concluzia: “Deci, în Israel întrebarea era cum să răspundă agresiunii din Gaza, iar în Gaza întrebarea era cum să răspundă la agresiunea Israelului. Și fiecare parte considera propriul uz de forță , ceea ce cealaltă parte numea provocare , un răspuns la provocare.”  
Stâlpul Apărării

Ce efecte ar putea avea asupra restului Orientului Mijlociu? Şi cum s-ar putea aplana tensiunile din regiune? Încotro se îndreaptă operaţiunea militară israeliană intitulată în engleză „Stâlpul Apărării”, iar în ebraică, prin recurs la un termen extras din Biblie, „Stâlpul de Nor”?

Răspunsurile la aceste întrebări sunt corelate şi se condiţionează mutual.

Înaintea unei posibile ofensive terestre împotriva islamiştilor din Gaza, s-au înmulţit avertismentele responsabililor politici din diverse zone ale globului. Preşedintele american Barack Obama şi-a exprimat sprijinul pentru statul evreu, reiterând că Israelul are dreptul să se apere spre a pune capăt agresiunii asupra populaţiei sale civile. Dar în pofida atitudinii sale, Barack Obama a sugerat, de 
asemenea, că ar prefera să se găsească alte modalităţi de stopare a tirului de rachete decât printr-o ofensivă terestră în Gaza, întrucât o astfel de incursiune ar amplifica riscul pierderilor de vieţi omeneşti, inclusiv în rândul civililor.

În termeni similari s-au exprimat şi oficialii germani şi britanici, în frunte cu şefii diplomaţiei de la Berlin şi Londra, Guido Westerwelle şi William Hague. Chiar şi fostul ambasador israelian la Berlin, Shimon Stein, s-a manifest hotârât în defavoarea unei incursiuni terestre în fâşia Gaza. „E clar cum începe un astfel de război, dar nu se prea ştie cum vei ieşi din el”
.

Iranul a susţinut înarmarea palestinienilor

Oficialii iranieni au fost susţinut că ţările vecine arabe trebuie să trimită arme palestinienilor, pentru a-i ajuta să lupte cu Israelul, a declarat purtătorul de cuvânt al Parlamentului iranian Ali Larijani. 

"Deşi măsurile politice luate de ţările din zonă sunt admirabile, cu siguranţă nu sunt suficiente” a declarat Ali Larijani. "Ne aşteptăm să trimită ajutor militar serios palestinienilor. De ce să nu trimită ţările islamice arme Palestinei?”
 s-a întrebat purtătorul de cuvânt, precizând că Israelul primeşte un astfel de ajutor din partea statelor occidentale, inclusiv din partea SUA. 

A adăugat că statele care trimit arme rebelilor sirieni ar trebui să le redirecţioneze spre Palestina. 
Site-uri israeliene, atacate de Anonymous

Grupul de hackeri Anonymous a lansat o serie de atacuri cibernetice asupra site-urilor Israelului, ca reacţie la atacurile cu rachete asupra Fâşiei Gaza. 
Hackerii s-au folosit de o tehnică numită bombardament de date pentru a bloca unele site-uri, în timp ce pe altele au postat ilegal mesaje pro-palestiniene, conform BBC News. 

Campania de hacking, numita OpIsrael, a fost lansată după ce Israelul a declanşat bombardamente asupra Fâşiei Gaza, oficialii susţinând că vor să distrugă arsenalul grupării islamiste Hamas, pentru a pune capăt atacurilor acesteia la graniţa Israelului. 

Anonymous a declarat că OpIsraeli a apărut după ce Israelul a ameninţat că va întrerupe, în totalitate telecomunicaţiile din Fâşia Gaza. "Noi suntem ANONYMOUS şi NIMENI nu închide Internetul cât veghem noi”
 se precizează în mesajul grupării de hackeri. 

De asemenea, hackerii au cerut guvernului israelian să oprească operaţiunile militare din Fâşia Gaza şi au avertizat că, în caz contrar, Israelul va simţi “mânia”
 grupului. 

Anonymous a publicat şi o listă cu 87 de site-uri atacate ale căror pagini de start au fost încocuite cu mesaje în sprijinul Palestinei şi Hamas. 

În plus, Anonymous a publicat un mesaj informativ pentru locuitorii Fâşiei Gaza, explicându-le metode alternative de a comunica, în cazul în care telecomunicaţiile normale ar fi tăiate. 

Eforturi internaţionale pentru prevenirea escaladării conflictului


Şeful diplomaţiei franceze, Laurent Fabius a ajuns duminică 18 noiembrie în Israel, pentru a propune soluţii în vederea încetării focului între armata israeliană şi palestinienii din Fâşia Gaza.

“Sprijinul nostru pentru cauza palestiniană n-a fost contestat şi, în acelaşi timp, noi avem contacte cu israelienii. Suntem aproape singurii într-o astfel de poziţie. Vorbim cu amândouă taberele, suntem recunoscuţi atât de o parte cât şi de cealaltă şi dorim pace”
 a declarat Laurent Fabius.

Ministerul francez de Externe a anunţat printr-un comunicat că oficialul va avea întâlniri la nivel înalt. “Această deplasare, pregătită împreună cu partenerii noştri regionali şi internaţionali, va oferi posibilitatea unor discuţii cu preşedintele Shimon Peres, cu premierul Benjamin Netanyahu, cu ministrul apărării Ehud Barak, precum şi cu ministrul israelian de Externe Avigdor Lieberman”
. 
Miniştrii de Externe din ţările arabe au declarat că susţin eforturile Egiptului de a obţine un armistiţiu care să încheie atacul Israelului asupra Fâşiei Gaza, s-a precizat într-o declaraţie după o reuniune de urgenţă a Ligii Arabe, desfăşurată la Cairo. “Am hotărât să sprijinim eforturile Egiptului, în coordonare cu statul Palestinian, să stopeze ofensiva Israelului în Fâşia Gaza şi să ajungă la un armistiţiu care să aibă ca rezultat oprirea imediată a acţiunilor militare"
. În declaraţia Ligii Arabe, acţiunea Israelului a fost numită o “agresiune”, exprimându-se şi “nemulţumirea” faţă de Consiliul de Securitate al ONU, care nu a reuşit să obţină încetarea focului. 
 Cu aceeaşi ocazie, s-a decis ca miniştrii de Externe din ţările arabe, formând o delegaţie condusă de secretarul general al Ligii Arabe, Nabil al-Arabi , să se deplaseze în Fâşia Gaza, în semn de sprijin. 
Regele Abdullah al Iordaniei a ordonat ajutor umanitar de urgenţă pentru locuitorii din Gaza.

Presedintele afgan Hamid Karzai a comentat atacurile aeriene din Fâşia Gaza, cerând “încetarea imediată”
 a violenţelor împotriva civililor.

Preşedintele Statelor Unite ale Americii Barack Obama a purtat discuţii telefonice cu premierul Israelului Benjamin Netanyahu dar şi cu preşedintele egitpean Mohamed Morsi, în noaptea de vineri 16 noiembrie, conform The Huffington Post.

Casa Albă a transmis că premierul israelian Benjamin Netanjahu i-a telefonat preşedintelui Barack Obama pentru a-i oferi informaţii actualizate privind situaţia din regiune, iar liderul american a reiterat susţinerea SUA privind dreptul Israelului la autoapărare. Totodată, s-a discutat despre modalitatea de aplanare a conflictulului.

De asemenea, preşedintele Barack Obama i-a telefonat presedintelui egiptean Mohamed Morsi, laudând eforturile Egiptului de a detensiona situaţia din regiune. În amândouă cazurile, liderul de la Casa Albă şi-a exprimat regretul pentru pierderile de vieţi omeneşti din rândul civililor israelieni şi palestinieni.
Secretarul de stat american Hillary Clinton şi secretarul general al ONU, Ban Ki-moon, au ajuns marţi 20 noiembrie în Israel, pentru a se întâlni cu autorităţile, în încercarea de a identifica o soluţie pentru stoparea conflictului. 

În aceeaşi zi a ajuns în Fâşia Gaza delegaţia Ligii Arabe.
Puterea din Egipt, în dificultate 
După bombardamentele israeliene din Fâşia Gaza, preşedintele Egiptului Mohamed Mursi a încercat, în egală măsură, să se alinieze aşteptărilor Occidentului şi să satisfacă aşteptările propriului electorat. 
Memento

În Piaţa Tahrir din Cairo s-au adunat vineri 16 noiembrie 2012, după rugăciune, doar câteva sute de islamişti. Ei au protestat zgomotos împotriva atacurilor din Fâşia Gaza cerând sfârşitul Israelului. Printr-un megafon, un predicator salafist a acuzat SUA şi Europa că mint, dovada fiind continuarea sprijinului oferit Israelului. “Dictatorii curtaţi odinioară de occident au dispărut, acum a venit rândul musulmanilor să acţioneze”
 a adăugat acesta, făcând aluzie la sprijinul de care s-au bucurat în occident decenii la rând dictatori pro-israelieni, între care şi Hosni Mubarak.

Totuşi, demonstranţii au fost relativ liniştiţi. În general, au fost de acord cu reacţia preşedintelui Mohamed Mursi faţă de bombardamentele din Gaza. Unul din protestatari a declarat: “Retragerea ambasadorului egiptean din Israel a fost o decizie corectă, la fel şi vizita pe care premierul egiptean a întreprins-o în Gaza.”

Preşedintele Mohamed Mursi a acţionat prin toate mijloacele diplomatice aflate la dispoziţie pentru a protesta împotriva acţiunilor armatei israeliene în Gaza. El a calificat atacurile drept “inacceptabile”
 şi a cerut intervenţia Consiliului de Securitate ONU, chiar dacă ştia că în acel for cel puţin SUA,care deţine drept de veto, se va opune. Nici decizia de a deschide punctul de trecere a frontierei Rafah de la graniţa cu Fâşia Gaza, în scopul transportării răniţilor în spitale egiptene nu a diminuat presiunile interne cu care s-a confruntat preşedintele egiptean. 
Presiunile cu care s-a confruntat Mohamed Mursi au fost enorme. Chiar dacă partidele egiptene sunt dezbinate, opoziţia anti-Israel le-a unit. O reacţie slabă putea diminua drastic scorul din sondaje al preşedintelui egiptean ales. Anul viitor se vor desfăşura noi alegeri parlamentare precedate de un referendum privind noua Constituţie. În aceste împrejurări Frăţiile Musulmane, al căror candidat este Mursi, au chemat încă din 15 noiembrie 2012, la acţiuni de protest. Faptul că Mursi l-a trimis pe premierul său Hişam Kandil să efectueze o vizită de trei ore în Fâşia Gaza a liniştit spiritele. Un demonstrant din Piaţa Tahrir a precizat: “În felul acesta palestinienii ştiu că nu sunt singuri şi că poporul şi guvernul egiptean îi susţin.”


Înaintea vizitei premierului egiptean în Fâşia Gaza, preşedintele SUA, Barack Obama, i-a solicitat lui Mohamed  Mursi să medieze între Israel şi Hamas, organizaţia islamistă care administrează Fâşia Gaza. Declaraţiile premierului egiptean făcute în Gaza nu au ajutat însă în acest sens. La un moment dat, Hişam Kandil a subliniat: “Revoluţia egipteană nu va conteni să depună eforturi în direcţia încetării acestui atac, în direcţia încheierii unui armistiţiu în vigoare până la obţinerea unei păci echitabile şi a unui stat palestinian având capitala la Ierusalim.”
 O capitală palestiniană în Ierusalimul divizat nu poate fi în ochii israelienilor o perspectivă atractivă.

Mohamed Mursi a urmat politica bunelor relaţii cu SUA, fiind presat de necesitatea restabilirii economiei egiptene, fără de care Frăţiile Musulmane nu vor reuşi să-şi consolideze puterea. În scopul asanării economiei, Egiptul are nevoie urgentă de ajutorul Fondului Monetar Internaţional. Este, se pare, motivul pentru care Mohamed Mursi nu a adus în discuţie posibilitatea anulării tratatului de pace încheiat cu Israelul. 

Un demonstrant din Piaţa Tahrir a lansat întrebarea: “De ce Obama şi guvernul SUA cred că Israelul are permisiunea de a ucide femei şi copii palestinieni, de a distruge clădiri civile şi şcoli, pe scurt de a distruge un întreg popor? Cred americanii că asta se înscrie în drepturile omului?”

O eventuală cedare în faţa SUA sau Israelului ar fi afectat credibilitatea preşedintelui Mursi. Atitudinea refractară a egiptenilor faţă de Israel şi SUA l-ar fi putut chiar obliga pe Mohamed Mursi să decidă o renegociere a tratatului de pace. De aceea intensificarea operatiunilor militare israeliene în Gaza a periclitat grav relaţiile egipteano-israeliene.
În aşteptarea armistiţiului, focul a continuat 
Continuarea raidurilor aeriene şi executarea unor presupuşi trădători au fost principalele ştiri ale dimineţii de 21 noiembrie 2012, în care lumea dorea să audă veşti despre o încetare a focului în conflictul dintre Israel şi Hamas 

Armistiţiul se lăsa aşteptat, deşi în zonă se afla şi secretarul american de stat Hillary Clinton care, la sosirea în Israel, fusese mult mai rezervată decât reprezentanţii din Cairo ai grupării Hamas. Aceştia erau convinşi că înţelegerea cu autorităţile statului evreu ar putea fi convenită imediat. 

Pentru Hillary Clinton, obiectivul primordial în misiunea de mediere cu care sosise în Orientul Mijlociu nu era, neapărat, întreruperea şirului de zile de beligeranţă (care au fost opt la număr) cât identificarea unei soluţii de durată pentru întreaga problemă israelo-palestiniană. Era vorba despre “o soluţie care să întărească securitatea oamenilor din Israel, să îmbunătăţească situaţia oamenilor din Gaza şi să aducă întreaga regiune mai aproape de o pace cuprinzătoare”
 după cum declarase Hillary Clinton la sosirea pe aeroportul Ben Gurion. După câteva ore de la sosirea sa în Israel,  în seara de 20 noiembrie 2012, armistiţiul părea realizabil. În Egipt fusese deja anunţată în noapte o conferinţă de presă a reprezentanţilor celor mai active  facţiuni palestiniene, Hamas şi Jihadul Islamic, acestea pregătindu-se să facă publică intenţia de a înceta ostilităţile. În aşteptarea miezului nopţii, palestinienii din Hamas acuzau statul israelian de eşecul noii tentative. Israelul, în schimb, învinovăţea negociatorii egipteni de a fi urmărit să creeze o situaţie avantajoasă pentru Hamas. 
Surse citate de agenţiile de presă s-au referit însă şi la o dispută aprinsă în interiorul Cabinetului Netanyahu, şeful executivului şi ministrul său de Externe, Avigdor Liebermann, nefiind dispuşi să semneze un acord pe care, în schimb, l-ar fi găsit rezonabil ministrul Apărării, Ehud Barak, cel care de fapt era privit ca principalul avocat al perpetuării soluţiei militare, în condiţiile în care, pentru partidul său singurele argumente electorale sunt legate de impresia pe care o lasă Barak în calitate de şef al armatei. Benjamin Netanjahu a fost cel care a insistat  public în sensul opţiunii militare după întrevederea cu Hillary Clinton: “Sigur că dăm prioritate unei soluţii diplomatice, dar în absenţa acesteia ne vom apăra cetăţenii prin orice mijloace”
. În timpul unei ceremonii de comemorare a lui David Ben Gourion, premierul Israelului declarase: “Avem o mână întinsă spre pace şi spre vecinii care vor să facă pace cu noi, iar în cealaltă mână ţinem solid şi ferm sabia lui David, contra acelora care ne vor pieirea”
. 
Gruparea Hamas precizase că acceptă un armistiţiu doar în cazul în care Israel garantează că nu va mai deschide focul asupra Fâşiei Gaza, potrivit liderului guvernului din regiune, Ismail Haniyeh. Acesta a discutat la telefon cu preşedintele Egiptului, Mohammed Morsi, care a încercat să obţină încetarea focului de ambele părti, conform Haaretz. Cei doi lideri au discutat după ce oficialii serviciilor de informaţii din Egipt s-au întâlnit cu şeful biroului politic al Hamas Khaled Meshal şi cu adjunctul acestuia Mussa Abu Marzouk. 

Premierul israelian, Benjamin Netanyahu şi-a manifestat disponibilitatea,  inclusiv în discuţiile cu preşedintele american Barack Obama şi cu cancelarul german Angela Merkel,  de a opri atacul asupra Fâşiei Gaza cât de curând posibil, în condiţiile în care Hamas nu va mai lansa rachete spre Israel. 

În timp ce mediatorii analizau detaliile, atacurile continuau pe teren. Se pare chiar că loviturile din noaptea precedentă armistiţiului au fost mai intense decât de obicei ,la fiecare zece minute câte un raid susţinut de lovituri lansate de artilerie şi marină. 
Reprezentantul palestinian la ONU a vorbit despre un bilanţ total ce se apropie de 150 de victime, majoritatea civili, 34 fiind copii. De partea cealaltă, Israelul a anunţat că numărul morţilor din tabăra sa a crescut. Victimelor schimburilor de focuri li s-au adăugat şase palestinieni, acuzaţi de a fi colaborat cu statul evreu şi executaţi prin împuşcare în plină stradă în oraşul Gaza de către brigăzile Kassam , braţul armat al grupării Hamas. De cadavrele abandonate ale acestora, relatează AFP, au fost legate bilete explicative. 

Un armistiţiu problematic 
Cele opt zile ale operaţiunii Stâlp de Nor/ Stâlpul Apărării au luat sfârşit printr-un armistiţiu fragil. 

Pentru israelieni este un acord problematic. 

Organizaţia islamistă palestiniană Hamas a celebrat armistiţiul intrat în vigoare în seara de miercuri 21 noiembrie 2012. Liderii Fâşiei Gaza au considerat încetarea focului drept o victorie proprie. Într-o oarecare măsură nu se înşeală, întrucât acordul de încetare a focului este, în primul rând, o victorie a preşedintelui egiptean Mohamed Morsi care este membru al Frăţiilor Musulmane, a căror filială palestiniană este Hamas.

Confruntat cu o dificilă campanie electorală, premierul israelian Benjamin  Netanyahu a precizat că mulţi israelieni terorizaţi de tirul de rachete palestinian din Gaza speraseră într-o operaţiune mai amplă, de natură să dezrădăcineze Hamas şi să-i demoleze infrastructura. Deşi premierul Netanyahu a declarat că ea ar putea fi declanşată la nevoie, iar forţele armate israeliene şi-au îndeplinit unele obiective, bombardând tuneluri, comandamente, arsenale, fabrici de armament,  liniştea locuitorilor din sudul Israelului a fost dobândită acum cu preţul unor viitoare confruntări posibil mai costisitoare pentru părţile implicate.

Este adevărat că, în majoritatea lor, israelienii, în consens cu voinţa  şi insistenţele comunităţii internaţionale, ar fi vrut să poată fi evitată o ofensivă terestră sângeroasă în Gaza. Luptele urbane se soldează totdeauna cu un bilanţ tragic pentru amândouă părţile, cu victime civile. Dar, istoricul confruntărilor în zonă nu este de natură să îndreptăţească speranţa că vor fi respectate, pe termen lung, angajamentele asumate la Cairo în vederea încheierii acordului de încetare a focului. Astfel, în rândul multor palestinieni, continuă să fie îmbrăţişată ideea atacurilor teroriste.

„Primăvară arabă” nu a modificat major mentalităţile. În acest sens, este edificatoare reacţia Hamas la atentatul terorist comis cu doar câteva ore înaintea intrării în vigoare a armistiţiului. Atentatorii au fost celebraţi ca “eroi” de către Hamas. Pe de altă parte, israelienii doresc să obţină securitate fără a pierde fragilul sprijin internaţional de care se mai bucură statul evreu. Aceasta va fi, potrivit ziarului israelian Jerusalem Post, tema campaniei electorale a premierului Netanyahu.

Luându-şi precauţii faţă de eventualitatea ca o sângeroasă ofensivă terestră  şi inevitabilele critici internaţionale vehemente să-i compromită şansa realegerii, premierul Netanyahu a sugerat că i-ar putea furniza electoratului israelian siguranţă fără să priveze Israelul de sprijinul SUA. Realitatea, însă, pare a fi diferită. Obiectivul militar esenţial al campaniei Stâlpul Apărării/ Stâlp de Nor,    nu a putut fi realizat. Aplaudat de extrema stângă şi de cancelariile apusene, dar criticat deopotrivă de opoziţia de centru-stânga şi de dreapta spectrului politic autohton, premierul israelian este într-o situaţie delicată. El şi guvernul său au sfârşit prin a dezminţi etichetele de extremism şi militarism care le-au fost asociate de comentatorii europeni, dar pe teren este posibil să nu fi realizat altceva în afara amânării inevitabilei confruntări cu Hamas.

Marele câştigător al situaţiei pare a fi preşedintele egiptean Mohamed Morsi, care a reuşit să găsească o cale de mijloc între Hamas şi raţiunea de stat a ţării sale. Graţie încununării cu succes a medierii al cărei autor a fost, liderul de la Cairo şi-a văzut întărite prestigiul extern şi legitimitatea internă, depăşind imaginea măsurilor represive luate de autorităţile egiptene asociate până acum de mass media, cu cele adoptate de executivele precedente, conduse de militari sau de Hosni Muabarak.   
Noi victime, după încheierea armistiţiului

După intrarea în vigoare a armistiţiului, în Gaza, la frontiera cu Israelul, s-a înregistrat în 23 noiembrie 2012 un nou incident mortal. Potrivit surselor palestiniene, un tânăr a fost ucis cu focuri de armă de grăniceri israelieni şi alţi palestinieni au fost răniţi. 

O înregistrare a agenţiei de presă Reuters arată imagini cu câteva zeci de palestinieni, majoritatea bărbaţi tineri dar şi câţiva copii. Cu toţii se află la mai puţin de 100 de metri de gardul care separă Fâşia Gaza de Israel. De partea cealaltă se află câţiva soldaţi israelieni având în spate un vehicul militar. Câţiva tineri înaintează până la gard dar sunt izgoniţi de un palestinian mai în vârstă, conştient de cât de uşor poate escalada o astfel de situaţie.

Purtătorul de cuvânt al Hamas în Gaza, Abu Zuhri, a declarat că incidentul reprezintă o încălcare de către Israel a acordului de încetare a focului şi despre aceasta trebuie discutat cu mediatorii egipteni. În moscheile din Fâşia Gaza au fost comemoraţi vineri 23 noiembrie 2012 cei peste 160 de palestinieni ucişi în cele opt zile de bombardament.

Şeful diplomaţiei israeliene, Avigdor Lieberman, a declarat referitor la acest subiect: “Din punctul meu de vedere Mahmud Abbas operează o diviziune a muncii, rezervând pentru sine teroarea diplomatică, în vreme ce teroarea terestră o încredinţează Hamas.”

Potrivit sondajelor efectuate de mass media israeliene, peste o treime din israelieni sunt nemulţumiţi de încetarea luptelor. Concomitent, reiese că alianţa dintre Blocul Likud - condus de premierul Benjamin Netanyahu - şi Israel Beiteinu - formaţiunea ministrului de Externe Avigdor Lieberman , care se va prezenta la alegerile parlamentare din 22 ianuarie, pierde tot mai mulţi simpatizanţi. O parte tot mai importantă din electoratul Likud tinde să voteze mici formaţiuni naţionaliste, de dreapta.
Pagube de peste 1,2 miliarde dolari

Bombardamentele Israelului în Fâşia Gaza timp de opt zile au produs pagube directe şi indirecte de peste 1,2 miliarde de dolari, a anunţat un purtător de cuvânt al Hamas. “Costul total al pagubelor provocate de agresiunea israeliană este de 1,245 miliarde de dolari”
 a anunţat Taher al-Nunu.

 Detaliind, a precizat că pagubele directe provocate de bombardamente în cele opt zile au fost de 545 de milioane de dolari, în timp ce pagubele indirecte se cifrează la aproximativ 700 milioane de dolari. Au fost complet distruse 200 de locuinţe şi parţial distruse alte 8000. Sediul guvernului Hamas a fost complet distrus iar sute de clădiri oficiale au suferit pagube importante.

Israelienii susţin că în timpul operaţiunii au vizat peste 1500 de ţinte, inclusiv 19 centre de comandă, 26 de depozite de arme şi “sute de lansatoare de rachete subterane”
 şi lansatoare de rachete cu rază lungă de acţiune. 
Impact asupra economiei mondiale

Conflictul din Fâşia Gaza a avut un impact important asupra pieţelor financiare.

Analiştii de la Brown Brothers Harriman au identificat şapte consecinţe ale violenţelor între palestinieni şi israelieni, precizează Market Watch.

Petrol: Conflictul armat îndelungat afectează cel mai mult piaţa carburanţilor, deşi impactul este greu de estimat. Tensiunile din Gaza au amplificat temerea că aprovizionarea cu petrol din Orientul Mijlociu va fi afectată. Toate acestea se adaugă crizei din zona euro, creşterii economice slabe din Statele Unite şi China. Este, deci, greu de crezut că preţul petrolului Brent - de referinţă pentru piaţa europeană - va depăşi 110 dolari.

Israel: Economia acestei ţări abia îşi revenise după ultimele turbulenţe, Produsul Intern Brut înregistrând cel mai slab avans din 2009, în trimestrul trei. Deşi analiştii de la Brown Brothers Harriman nu consideră că ar exista un impact direct al conflictului din Fîşia Gaza asupra economiei Israelului, în privinţa schimburilor economice, în mod indirect, consumul intern va avea de suferit, întrucât populaţia este afectată psihologic de rachetele lansate de palestinieni.

Gruparea Hamas: Rămâne un jucător-cheie în regiune şi “chiar dacă actualii lideri sunt vânaţi de israelieni, alţii aşteaptă cuminţi să le ia locul”
.

Egipt: Nu este suprinzător faptul că eforturile diplomatice de a aplana conflictul s-au concentrat la Cairo, ţinând cont de faptul că Gaza a fost administrată în trecut de Egipt. În plus, Egiptul şi Gaza se invecinează cu Israelul. “Însă liderul egiptean, Mohamed Morsi, este văzut ca un simpatizant al grupării Hamas”
..

Iran: Tensiunile din Gaza au distras atenţia de la ambiţiile Iranului de a construi arme nucleare. Analiştii citati speră că implicarea acestei ţări nu va fi prea mare în potenţarea tensiunilor din zonă.

Statele Unite: Washington-ul nu doreşte ca situaţia să se extindă în regiune şi să genereze un plus de instabilitate. “Credem că acest conflict armat va favoriza dolarul, iar SUA vor fi refugiul perfect pentru investitorii care vor să fugă de Orientul Mijlociu” apreciază analiştii de la Brown Brothers Harriman.

Turcia: Se plasează în centrul tensiunilor, fiind un adversar al Israelului. Pe cale de consecinţă, pieţele financiare vor reevalua potenţialul de risc al Turciei.

Opinie a analiştilor militari


Conform analiştilor militari americani, conflictul dintre Israel şi Gaza ar fi avut şi un alt scop, dincolo de atac-ripostă. Acest scop ar fi avut legătură cu modalităţile în care se poate desfăşura o viitoare acţiune militară împotriva Iranului, la nivelul apărării contra rachetelor care ar putea lovi Israelul.

Iranul este o preocupare centrală atât pentru premierului israelian, cât şi pentru preşedintelui american. Deşi nu se înţeleg în privinţa detaliilor, cele două părţi sunt de acord că se apropie momentul în care problema pe care o reprezintă Iranul trebuie rezolvată, menţionează New York Times.

Una din principalele strategii de apărare ale Israelului a fost închiderea rutelor prin care Iranul putea livra rachete, în Liban, către Hezbollah sau către Hamas, astfel încât aceste organizatţii să le poată folosi în atacuri contra Israelului.

Analiştii asemuiesc introducerea rachetelor iraniene în Gaza cu criza rachetelor din Cuba.

În acest context, Israelul se foloseşte de Gaza pentru a afla care sunt capacităţile de răspuns ale Hamas şi ale Jihadului Islamic dar şi pentru a identifica modul în care poate anula rutele de alimentare ale acestora. 

PALESTINA- STAT “NON-MEMBRU” ONU, CA VATICANUL

Cu 138 de voturi pentru, 9 împotrivă şi 41 de abţineri, Adunarea Generală a Organizaţiei Naţiunilor Unite a aprobat, în 29 noiembrie 2012, solicitarea liderului palestinian Mahmoud Abbas de a acorda ţinuturilor palestiniene statutul de stat ne-membru observator la ONU. 

Votul a fost precedat de cuvântul ambasadorului sudanez Daffa-Alla Elhag Ali Osman, care a deschis dezbaterile la Adunarea Generală a ONU, în New York, unde s-a votat rezoluţia palestiniană. “Cerem Adunării Generale să acorde Palestinei un statut de stat observator nemembru. Această zi este o zi istorică”

"În pofida tuturor complexităţilor realităţii şi tuturor frustrărilor, spunem în faţa comunităţii internaţionale că mai este o şansa - poate ultima - pentru o soluţie cu două state şi salvarea păcii” a afirmat Mahmoud Abbas la Adunarea Generala ONU, potrivit Reuters.


Mahmoud Abbas a precizat că doreşte să obţină modificarea statutului palestinienilor nu pentru a face rău Israelului, dar “pentru a afirma statul care trebuie realizat - Palestina".


După încercarea eşuată de anul trecut de a obţine recunoaşterea suveranităţii palestinienilor la ONU, liderul palestinian Mahmoud Abbas şi-a stabilit o ţintă mai puţin ambiţioasă: modificarea statutului, astfel încât ţinuturile palestiniene să devină "stat non-membru", la fel ca Vaticanul. 

Memento

În 25 septembrie 2011, Consiliul de Securitate s-a reunit pentru o primă şedinţă de consultări asupra cererii de aderare a statului palestinian la ONU, anunţase ambasadorul Libanului, Nawaf Salam, preşedintele Consiliului. 

Diplomatul libanez transmisese, în prealabil, cererea palestiniană celorlalţi 14 membri ai Consiliului de Securitate, după ce o primise de la secretarul general al ONU, Ban Ki-moon. “Am transmis scrisoarea presedintelui palestinian, Mahmoud Abbas şi i-am convocat pe membrii Consiliului în cadrul unei reuniuni de consultări pe această temă.”
 
Mahmoud Abbas transmisese secretarului general al ONU, Ban Ki-moon, cererea de aderare a statului palestinian la Organizaţia Naţiunilor Unite pe baza frontierelor din 4 iunie 1967, cu Ierusalimul de Est drept capitală. 

Pentru a avea succes, cererea ar fi trebuit să obţină cel putin nouă voturi favorabile din rândul celor 15 membri ai Consiliului de Securitate. 

Statele Unite anunţaseră că vor folosi dreptul de veto dacă în Consiliul de Securitate vor exista 9 voturi favorabile solicitării palestiniene. 

Deci, această cale era închisă palestinienilor. 

În paralel, Palestina a încercat să obţină un loc în alte organisme internaţionale, ţintind câştigurile democratice. 
Primul pas reuşit a fost admiterea în UNESCO, în calitate de membru cu drepturi depline. Acest succes a constituit o etapă importantă atât în lupta dintre Al Fattah şi Hamas, cât şi în lupta diplomatică desfăşurată contra Israelului şi SUA. În context, succesul în privinţa UNESCO a depăşit iniţiativele Hamas. Pe de altă parte, decizia admiterii Palestinei în UNESCO a pus ın dificultate atât SUA cât şi Israelul întrucât constituia dovada sprijinirii cauzei palestiniene de către o serie dintre statele ale lumii.

Consecinţe ale modificării statutului palestinienilor la ONU 

SUA au criticat demersul unilateral al autorităţii autonome conduse de Mahmud Abbas de a modifica statutul ţinuturilor palestiniene în cadrul ONU şi de a-l obţine pe cel de stat ne-membru. Măsura are ample implicaţii internaţionale. 

Votul în sine nu a ridicat probleme pentru palestinieni. În majoritatea lor, cele 193 de state membre în Adunarea Generală a ONU sunt arabe, islamice, dependente de importurile de petrol din aceste ţări sau nutresc simpatie pentru cauza palestinienilor, respectiv antipatie faţă de Israel. 

Cum reacţionează însă israelienii şi statele europene? Ce urmări ar putea avea modificarea statutului internaţional al palestinienilor?

Germania a manifestat mari îndoieli legate de capacitatea demersului unilateral al palestinienilor de a fi un pilon al relansării procesului de pace în Orientul Mijlociu. Pe cale de consecinţă, şeful diplomaţiei germane, Guido Westerwelle, a anunţat că ţara sa se va abţine de la vot.
Marea Britanie a anunţat, prin vocea ministrului său de Externe, Wiliam Hague, că este dispusă să susţină cererea dacă palestinienii se angajează ferm faţă de SUA şi Israel să aibă relaţii corecte cu aceste state.

 Franţa şi Spania şi-au reiterat tradiţionala poziţie pro-palestiniană, precizând că vor vota în Adunarea Generală ONU în favoarea solicitării liderului autorităţii autonome palestiniene şi organizaţiei palestiniene Fatah.
Statele Unite, factorul de putere şi mediere în negocierile care ar fi putut duce la crearea unui stat palestinian independent, au condamnat clar şi fără echivoc demersul palestinian. După cum a subliniat şefa diplomaţiei americane, calea către rezolvarea contenciosului prin soluţia celor două state, respectiv drumul înfiinţării unui stat palestinian „care să îndeplinească aspiraţiile poporului palestinian trece prin Ierusalim şi Ramallah, nu prin New York”
. Liderii americani i-au precizat în repetate rânduri lui Mahmud Abbas că e nevoie de negocieri directe cu Israelul pentru a se putea edifica statul palestinian. Apelul lui Mahmud Abbas la majoritatea pro-palestiniană din Adunarea Generală ONU de la New York a ocolit aceste  tratative faţă în faţă.

Caracterul unilateral al demersului, care încalcă acordurile israeliano-palestiniene de la Oslo, în baza cărora s-a creat autoritatea autonomă palestiniană a supărat de altfel şi Berlinul. „Germania împărtăşeşte obiectivul creării unui stat palestinian, dar are dubii că votul de la New York serveşte procesului de pace”
 a afirmat şeful diplomaţiei germane, care se teme în mod explicit chiar de o rigidizare a poziţiilor în conflictul israeliano-palestinian şi, deci, de un regres în acest proces.

Israelienii au reflectat la adoptarea unui set de măsuri punitive ca reacţie la votul Adunării Generale ONU. La insistenţele americane, oficialităţile de la Ierusalim au renunţat la posibila anulare a unor acorduri bilaterale sau la alte sancţiuni, în special în domeniul economic. Israelul va continua să respecte toate acordurile cu palestinienii, în special cele din domeniul economic, a subliniat Ygal Palmor, purtătorul de cuvânt al ministerului israelian de Externe. Iar aceasta, în ciuda faptului că „palestinienii au violat angajamentele de a aplana conflictul cu statul evreu prin negocieri şi nu prin măsuri unilaterale”
 a precizat Ygal Palmor.

În trecut statul evreu a ripostat la alte încălcări ale angajamentelor oficialilor de la Ramallah îngheţând taxe şi impozite colectate pentru autoritatea autonomă palestiniană. Conform autorităţilor, statului evreu, e posibil ca de această dată să se reţină ceva din aceste fonduri pentru acoperirea unei părţi a datoriilor acumulate de autoritatea palestiniană - de exempolu prin neachitarea facturilor de curent electric în valoare totală de 140 de milioane de euro. La rândul său, Congresul SUA ar putea sancţiona autoritatea palestiniană prin suprimarea ajutoarelor anuale americane de 200 de milioane de dolari. 

Nu reprezintă un secret  motivele politice pentru care Mahmoud Abbas nu s-a arătat impresionat de posibilele sancţiuni şi a trecut peste toate obiecţiile partenerilor săi externi , inclusiv cele ale americanilor , stăruind să amplifice litigiul printr-un gest unilateral. Dincolo de promisiunea unor ajutoare financiare din diverse ţări arabe şi europene, Mahmoud Abbas are nevoie de victorii diplomatice. Gruparea sa, Fatah, este în mare pierdere de viteză şi de simpatie, în timp ce rivalii săi islamişti din Hamas şi din afara grupării care conduce Gaza sunt în plină ascensiune.
În plus, statutul obţinut în urma votului ONU dă Palestinei posibilitatea de a se adresa Curţii Penale Internaţionale, în faţa căreia ar vrea să-i vadă traduşi pe unii politicieni şi militari israelieni fie pentru ciocniri precum cele din Gaza, fie pentru o presupusă implicare în moartea fostului lider al OEP, Yasser Arafat. Doar statele se pot adresa Curţii Penale Internaţionale în vederea anchetării unor campanii militare precum operaţiunea Plumb Topit, prin care Israelul s-a apărat în 2008 de tirul de rachete lansat din Gaza, de Hamas.

Orientul Apropiat a primit o nouă şansă?

Organizaţia Naţiunilor Unite a recunoscut cu largă majoritate ţinuturilor autonome palestiniene calitatea de stat ne-membru cu statut de observator. Este o decizie prin care se speră că vor fi stimulate pacea şi stabilitatea regiunii. 

Dar ce înseamnă de fapt, rezultatul votului - 138 de ţări au votat pro dintr-un total de 193? Este un triumf al palestinienilor şi o blamare la scară internaţională a adversarilor lor? Este o înfrângere a Israelului? În amândouă taberele - cea palestiniană şi cea israeliană - se aud voci care susţin acest lucru.

Nu este sigur că astfel de puncte de vedere sunt de ajutor în perioada următoare. Decizia poate fi interpretată şi în alţi termeni, precum apariţia unei noi şi imense şanse pentru instaurarea păcii şi securităţii în regiune. Statul evreu trebuie să răspundă acum unor mari aşteptări întrucât numeroşi israelieni se îndoiesc de voinţa de pace a palestinienilor, iar dubiile sunt masiv alimentate de mass media. De exemplu, istoricul Shlomo Sonim a scris în Jerusalem Post că palestinienii intenţionează, prin cererea pe care au depus-o la ONU, să distrugă Israelul. Ţelul lui Mahmoud Abbas, afirmă acelaşi autor, nu este să înfiinţeze un stat palestinian dornic de pace, dispus să coabiteze cu Israelul. Cererea adresată ONU este doar o formă mascată de continuare a războiului cu mijloace juridice.

Dincolo de orice tip de dubiu , inclusiv din categoria celor alimentate istoric, nu poate fi trecut cu vederea faptul că liderii palestinieni preiau, odată cu noul statut, o serie de răspunderi şi obligaţii. Vor trebui să se adapteze, mai mult decât până acum, cerinţelor structurilor internaţionale. Vor trebui să respecte, mult mai strict, regulile diplomaţiei. 
VARIA

TEORIA CONSPIRAŢIEI ŞI EXHUMAREA LUI YASSER ARAFAT

Marţi 27 noiembrie la Ramallah a fost deshumat trupul fostului lider al Organizaţiei pentru Eliberarea Palestinei, Yasser Arafat, în urma suspiciunilor privitoare la cauza decesului acestuia.  Necropsia a apărut ca necesară după ce s-au înmulţit zvonurile legate de împrejurările suspecte ale morţii lui Arafat, înregistrată în 11/12 noiembrie 2004 într-un spital parizian. 


După o îndelungată carieră de şef al Organizaţiei pentru Eliberarea Palestinei, iar apoi, după acordurile israeliano-palestiniene de la Oslo, din 1993, de preşedinte al Autorităţii Autonome Palestiniene, Yasser Arafat s-a îmbolnăvit grav. Transportat la bordul unui avion al aviaţiei militare iordaniene în Franţa şi internat în spitalul militar parizian, Arafat nu a supravieţuit.

Oficialităţile americane şi israeliene îl acuzaseră în repetate rânduri pe Yasser Arafat de joc dublu. Mai exact, că ar fi susţinut, declarativ, intenţii pacifiste - în realitate, acţionând în sensul compromiterii propunerilor de pace avansate de Ehud Barak şi de Administraţia Clinton în anul 2000, inclusiv prin declanşarea unei ample campanii teroriste împotriva Israelului.

Imediat după difuzarea ştirii privind moartea lui Yasser Arafat s-au răspândit zvonuri privind cauza morţii acestuia, inclusiv opinia potrivit căreia liderul OEP ar fi fost otrăvit. Iniţial, s-a avansat ideea înlocuirii medicamentelor pe care le lua cu regularitate. Apoi, a apărut opinia legată de otrăvirea liderului palestinian cu poloniu. Conform unei variante frecvent vehiculate, crima ar fi fost săvârşită de principalul său inamic, premierul israelian Ariel Sharon. Nu s-au găsit, însă, probe care să dovedească aceste aserţiuni.

Întrucât personalitatea lui Yasser Arafat a constituit şi obiectul unui cult ,el calificat drept „creatorul identităţii naţionale palestiniene”
 de Muhamm Harb, un arab din Gaza dominată de organizaţia islamistă Hamas , s-a conturat opinia că liderul OEP va fi murit ca „şahid”. Termenul înseamnă în arabă „martir” şi îi desemnează în genere pe teroriştii care se aruncă în aer în mijlocul unei mulţimi de civili.

Teoria potrivit căreia Yasser Arafat ar fi căzut victimă unui complot, unui asasinat, că ar fi murit ca „şahid” a fost masiv alimentată în vara acestui an. Specialişti elveţieni au afirmat că au detectat urme de poloniu, o substanţă radioactivă, pe hainele lui Yasser Arafat. Hainele fuseseră predate reporterilor de către văduva liderului OEP, Suha care a precizat “Vreau ca lumea să ştie adevărul despre asasinarea lui Yasser Arafat”
. 

Raportorul special al ONU pentru execuţii extrajudiciare, Philip Alston, a admis că „există bănuiala implicării Israelului în decesul lui Arafat, deşi nimeni nu a formulat o învinuire directă a statului evreu”
. Pe cale de consecinţă, Alston a făcut o afirmaţie diplomatică, în sensul că Ierusalimul, care dispune de capacitatea de a produce poloniu „are tot interesul să se desfăşoare o investigaţie”.

Fostul şef al serviciului secret israelian, Avi Dichter, care conducea Shin Bet - forţele de securitate internă - când a murit Yasser Arafat a respins categoric suspiciunile la adresa statului evreu. Potrivit acestuia „partea palestiniană cunoştea foarte bine problemele de sănătate de care suferea Yasser Arafat. Nu erau puţine şi s-au văzut, odată cu trecerea anilor, zugrăvite tot mai adânc pe chipul său. Dar de o cauză clară a decesului nu am aflat nici din spitalul franţuzesc în care a fost tratat la urmă”
.

Exhumarea lui Yasser Arafat, dispusă  la solicitarea văduvei acestuia de către succesorul la cârma palestinienilor, Mahmud Abbas, a avut loc în mare taină, la adăpost de orice microfoane şi camere de luat vederi. În mod evident, un astfel de demers este de natură a alimenta noi speculaţii, zvonuri şi teorii ale conspiraţiei. Ideea este susţinută şi de un amănunt care declanşează, prin translaţie, opinia existenţei unui asasinat: echipa care urmează să investigheze rămăşiţele pământeşti ale lui Yasser Arafat cuprinde şi cercetători ruşi , alături de francezi şi elveţieni. Acst amănunt este pus în conexiune cu faimosul episod, petrecut la Londra, al uciderii lui Alexander Litvinenko cu poloniu. 

Rezultatul investigaţiilor ar urma să fie dat publicităţii peste câteva luni. Indiferent de rezultatul acesteia  şi de faptul că ar fi probate sau nu suspiciunile legate de asasinarea liderului OEP ,ancheta nu va putea da răspuns întrebării-cheie: cine să-l fi ucis, de fapt, pe Yasser Arafat? 

EXTREMA DREAPTĂ, ÎN ACŢIUNE
Lider ungar de extremă dreaptă cere lista cu evreii care "ameninţă siguranţa naţională"
 

Liderul unui partid de extremă dreaptă din Ungaria a stârnit un val de indignare după ce a solicitat alcătuirea unei liste cu evreii care reprezinta un „risc pentru securitatea naţională” referindu-se la demnitari.

Marton Gyongyosi - aflat pe o poziţie de conducere în partidul Jobbik, a treia forţă politică, în prezent, din Ungaria, a declarat în faţa Parlamentului de la Budapesta că „este timpul să fie evaluat numărul evreilor din Guvern şi din Parlament, care reprezintă o anumită ameniţare pentru siguranţa naţională"
. 

Într-un comunicat dat publicităţii, Guvernul Ungariei a condamnat propunerile antisemite ale politicianului. „Guvernul se opune tuturor formelor de manifestare sau de expresie extremiste, rasiste sau antisemite şi face tot posibilul pentru a le combate”
 se precizează în comunicat. 

Demisie exclusă

În faţa acestei situaţii, Marton Gyongyosi a prezentat scuze „compatrioţilor evrei” cu sublinierea că propunerile lui au fost greşit interpretate  el cerând „doar” o listă a celor care au dublă naţionalitate: ungară şi israeliană. 

Politicianul a subliniat în cadrul unei conferinţe de presă că nu va demisiona şi că, din punctul său de vedere, această problemă este încheiată. 

Indignare printre evrei

Propunerile lui Marton Gyongyosi au stârnit un val de indignare printre evrei. Gusztav Zoltai, directorul Asociaţiei Congregaţiilor Evreieşti din Ungaria, a declarat: „Sunt un supravieţuitor al Holocaustului. Oamenilor ca mine, astfel de ieşiri le produc o teamă viscerală, chiar daca este evident că ele folosesc scopului politic. Este ruşinea Europei, este ruşinea lumii.”
 

Declaratia lui Marton Gyongyosi a apărut după ce secretarul de stat Zsolt Nemeth a anunţat că Budapesta sprijină rezolvarea paşnică a conflictului israeliano-palestinian, de pe urma căruia ar putea beneficia atât israelienii cu înaintaşi maghiari, cât şi evreii şi palestinienii din Ungaria. 

Partidul Jobbik nu este la prima abatere privind declaraţiile cu caracter antisemit şi rasist care îi vizeaza pe evreii şi rromii din Ungaria. 

În cadrul partidului s-a constituit şi Garda Maghiară, o organizaţie de voluntari neînarmaţi, care evocă grupările paramilitare de extremă dreapta din timpul celui de Al Doilea Război Mondial. 
Potrivit Memorialului Holocaustului din Budapesta, în timpul celui de Al Doilea Război Mondial naziştii au ucis între 500.000 şi 600.000 de evrei maghiari. 

Nazişti la conducerea primelor asociaţii postbelice ale germanilor expulzaţi 

Conducerea Uniunii etnicilor germani expulzaţi din fostele provincii ale Reich-ului a avut, după terminarea celui de Al Doilea Război Mondial, un trecut nazist. Aceasta este concluzia unui studiu publicat de Institutul pentru Studii Istorice din München. 

Cercetătorii au confirmat ceea ce se bănuia de multă vreme: două treimi din cei 13 membri din conducerea Uniunii etnicilor germani expulzaţi (Bund der Vertriebenen, BdV), au fost membri ai partidului nazist al lui Hitler, sau au activat în structurile SS.

Uniunea a fost înfiinţată în 1958, reunind toate asociaţiile înfiinţate de etnicii germani alungaţi la finalul celui de Al Doilea Război Mondial din diverse ţări ale Europei. Întrebarea cât de strâns au colaborat primii funcţionari ai Uniunii cu regimul nazist a provocat, în ultimii ani, o serie de speculaţii, iar adversarii organizaţiei au bănuit mereu că aceştia au avut “un trecut brun”. Pentru a pune punct acestor speculaţii, Erika Steinbach, şefa Uniunii la acea dată, a însărcinat, în 2006, istoricii din München, să verifice trecutul primilor titulari ai prezidiului organizaţiei. Rezultatul cercetării a confirmat că primii funcţionari ai asociaţiilor de expulzaţi au fost nazişti.

În vederea întocmirii raportului au fost cercetate vreme de şase ani arhive existente atât din Germania cât şi în ţări ale Europei de Est. Michael Schwarz, unul dintre autorii studiului, a precizat că “doar doi din cei 13 membri ai primului prezidiu al BdV manifestaseră, clar, rezerve faţă de regimul nazist - mai exact, s-au menţinut cu consecvenţă în tabăra adversarilor acelui regim”. Istoricii bavarezi au subliniază că "tocmai reprezentanţii generaţiei de mijloc şi mai tinere, care au dominat în anii 1950 activitatea asociaţiilor de expulzaţi, au demonstrat o loialitate şi o afinitate profunde faţă de foştii nazişti."

Printre foştii nazişti din conducerea BdV s-au numărat, de exemplu, Erich Schellhaus, un ofiţer din Silezia, al cărui regiment s-a făcut vinovat, în 1941, de masacre comise pe teritoriul URSS împotriva unor postulaţi partizani sovietici;  Alfred Giller, din Prusia Orientală, care a fost responsabil pentru deportarea şi supunerea unor ucraineni la muncă forţată, în Germania nazistă. 
În raport sunt menţionate şi numele lui Rudolf Wollner şi Hans Krüger. 

Rudolf Wollner a fost activ în prezidiul BdV până în anul 2000 - fiind laureat al Crucii Federale pentru Merit clasa I. Hans Krüger a fost, în timpul  celui de Al Doilea Război Mondial, judecător în cadrul unor tribunale extraordinare în Polonia ocupată. În acea calitate a contrasemnat mai multe condamnări la moarte. În perioada 1963-1964, Hans Krüger a ocupat chiar funcţia de ministru federal pentru Expulzaţi în cabinetul condus de Ludwig Erhard.

Erika Steinbach - care se află, acum, la conducerea BdV - nu s-a arătat surprinsă de raportul Institutului bavarez. “Mulţi din cei aflaţi la conducerea organizaţiei au fost personalităţi foarte apreciate, active în calitate de membri ai parlamentelor regionale sau ai Bundestagului.” În plus, Erika Steinbach a respins teza conform căreia Uniunea ar fi avut “coloratură brună” ca urmare a trecutului acelor membri ai conducerii. "Ideologia nazistă nu şi-a putut pune amprenta asupra politicii promovate de BdV" a subliniat Erika Steinbach adaugând că “şi personalităţi cunoscute, între care Günter Grass, au probleme legate de biografie”
. Nu cu mult timp în urmă a devenit public un amănunt important din trecutul lui Günter Grass: scriitorul, laureat al Premiului Nobel pentru literatură şi vreme de decenii membru marcant al SPD a făcut parte, în tinereţe, din Waffen SS.

Atitudinea degajată în privinţa trecutului nazist al unor personalităţi publice nu este general împărtăşită. Astfel, însărcinatul cu afaceri parlamentare al ecologiştilor, Volker Beck, a calificat declaraţia dată de Erika Steinbach drept “încercare neruşinată de a relativiza propriile legături cu naziştii”
.

Rezultatul cercetărilor istoricilor bavarezi este în centrul atenţiei, întrucât la Berlin se organizează un centru expoziţional de documentare privind soarta a milioane de germani refugiaţi şi expulzaţi la sfârşitul celui de Al Doilea Război Mondial. Acest proiect guvernamental cuprinde, ca punct oficial, relevarea convingerilor politice ale celor care s-au implicat activ în activitatea BdV.

Erika Steinbach nu vede, însă, vreo legătură între rezultatul cercetărilor şi proiectul guvernamental. Ea a declarat că viitorul centru expoziţional va fi consacrat elucidării situaţiei refugiaţilor şi expulzaţilor germani - nicidecum istoriei diverselor asociaţii ale acestora.
POSIBILĂ UNIUNE MONETARĂ A LIREI TURCEŞTI
Turcia ar trebui să înfiinţeze propria uniune monetară a lirei turceşti în loc să adere la zona euro, reiese dintr-o declaraţie a premierului de la Ankara, Recep Tayyip Erdogan, care a declanşat ample dezbateri.

“Timp de decenii, lira turcească a avut o reputaţie proastă legată de volatilitate şi de hiperinflaţie. Turcii obişnuiau să aibă nevoie de milioane de lire pentru cumpărături zilnice, precum pâine, lapte sau brânză” a comentat Wall Street Journal. Acum însă, în Turcia se dezbate intens posibilitatea unui uniuni monetare a lirei, după declaraţia lui Recep Tayyip Erdogan în timpul unei vizite la Berlin.

"Între membrii UE sunt unii care ne spun: “Sunt împotriva euro. Nu voi intra în uniunea monetară”. Ne sfătuiesc chiar, spunând: “Nu intraţi niciodată în zona euro. Puteţi înfiinţa o zonă a lirei turceşti”. Eu spun că sunt de acord”
 a afirmat premierul Erdogan.

Premierul turc nu a dat detalii despre modul în care o eventuală zonă a lirei ar putea fi structurată sau care sunt ţările care s-ar putea alătura, însă declaraţia acestuia a fost imediat speculată, ca fiind dovada puterii economice în ascensiune a Turciei. Lira turcească s-a apreciat cu 5% faţă de dolar în acest an, după ce a pierdut 20% anul trecut.
Unii analişti au pus sub semnul întrebării ideea premierului Recep Tayyip Erdogan, având în vedere prezenţa redusă a lirei în tranzacţiile internaţionale.

"Deşi apreciez că oamenii au o viziune despre viitor, nu cred că acest proiect este realist. Teoretic, doar kurzii din nordul Irakului şi Azerbaidjan s-ar putea gândi să se alăture unei zone a lirei turceşto, dar chiar şi pentru ei ar fi dificil” a afirmat Atilla Yesilada, analist politic la firma de cercetare Global Source Partners, din Istanbul.

Lira turcească a devenit, în ultimul an, un activ interesant, fiind susţinută de una dintre cele mai rapide rate de creştere economică din lume şi de cea mai redusă inflaţie din ultimele decenii, a precizat Wall Street Journal.
RECESIUNE ŞI ŞOMAJ RECORD ÎN ZONA EURO
Conform datelor anunţate la mijlocul lunii noiembrie 2012 de Eurostat, zona euro a intrat oficial, în recesiune tehnică, pentru a doua oară în ultimii trei ani, după o contracţie economică a PIB-ului (zonei euro) de 0,1% în trimestrul al treilea.

Oficiul de Statistică al Uniunii Europene a publicat şi datele care arată că şomajul din zona euro a atins în luna octombrie un nivel record de 11,7% din populaţia activă. 
Rata şomajului în zona euro a crescut cu 0,1% faţă de luna septembrie. Comparativ cu luna octombrie a anului 2011, rata şomajului a crescut semnificativ, cu peste 1% (în octombrie 2011 şomajul în zona euro a fost de 10,4%).
Eurostat estimează că în zona euro 18,7 milioane de persoane nu au în momentul de faţă un loc de muncă. Faţă de luna anterioară, numărul lor a crescut cu 173.000, iar faţă de octombrie 2011, cu 2,1 milioane.
În zona euro, cea mai mică rată a şomajului se înregistrează în Austria (4,3%), Luxemburg (5,1%), Germania (5,4%) şi Olanda (5,5%). Şomajul a atins cel mai ridicat nivel în Spania (26,2%) şi în Grecia (25,4%).
La nivel general , însemnând cele 27 de state membre ale Uniunii Europene, rata şomajului în luna octombrie a fost de 10,7%, în creştere faţă de 10,6% în luna septembrie, dar şi faţă de anul trecut (în octombrie 2011 rata şomajului în cele 27 de state membre UE a fost de 9,9%).
La nivelul Uniunii Europene, aproape 26 de milioane de oameni nu au în prezent un loc de muncă. 
În ultimul an, în UE, cea mai mare scădere a ratei şomajului a fost înregistrată în Estonia (de la 11,5% la 9,6%), Lituania (de la 14,2 la 12,4%) şi Letonia (de la 15,7% la 14,2%). Cea mai mare creştere a numărului de persoane fără un loc de muncă se înregistrează în Grecia (de la 18,4% la 25,4%), în Cipru (de la 9,2% la 12,9%) şi în Portugalia (de la 13,7% la 16,3%).

La nivelul populaţiei tinere (sub 25 de ani), 5,6 milioane de persoane din UE nu au un loc de muncă , dintre care 3,6 milioane în zona euro. Cea mai ridicată rată a şomajului în rândul tinerilor se înregistrează în Grecia (57%) şi în Spania (55,9%). Cele mai scăzute rate ale şomajului în rândul tinerilor  înregistrează, în cadrul UE: Germania (8,1%), Austria (8,5%) şi Olanda (9,8%).
În octombrie 2012, rata şomajului în România a fost de 6,9%, în scădere faţă de luna anterioară (7%), dar şi faţă de octombrie 2011 (7,3%).
SOROS ŞI FMI AVERTIZEAZĂ, SUMBRU, EUROPA
“Criza împinge UE într-o depresiune de durată, autocreată”


Uniunea Europeană ar putea fi distrusă de criza “de coşmar” a zonei euro, iar Germania trebuie să-şi asume responsabilitatea de a salva moneda comună, a declarat miliadarul american George Soros, citat de CNBC.

Alternativa pentru Germania - cea mai importantă economie a zonei euro - ar fi să părăsească zona euro, a afirmat George Soros, devenit celebru ca investitor prin speculaţii de proporţii împotriva cursului lirei sterline în 1992.

“Criza împinge UE într-o depresiune de durată, autocreată. Există un pericol real ca euro să distrugă Uniunea Europeană. Calea de scăpare este ca Germania să accepte un angajament mai mare, să-şi susţină nu doar propriile angajamente, ci şi pe cele ale ţărilor îndatorate” a subliniat George Soros.
Germania ar trebui să se comporte ca liderul UE aşa cum au făcut SUA pentru lumea liberă după Al Doilea Război Mondial. Berlinul trebuie să intervină pentru a salva euro şi planul pentru eurobonduri, întrucât “dacă are succes, costurile vor fi foarte reduse, în timp ce dacă eşuează, va trage în jos şi Germania” a apreciat miliardarul american.

Emiterea de obligaţiuni comune în zona euro ar fi o modalitate de a distribui riscul în uniunea monetară. O altă soluţie, prezentată de George Soros, ar fi ieşirea Germaniei din zona euro. “Problema ar dispărea imediat” ca urmare a deprecierii euro şi ajustării randamentelor obligaţiunilor ţărilor îndatorate, a declarat investitorul.

Fondul Monetar Internaţional şi unele ţări din afara Europei au pus presiune asupra Germaniei pentru a acţiona ferm în sensul salvării euro şi rezolvării crizei din uniunea monetară.

Austeritatea ar putea fi“imposibil de susţinut politic şi social”

Fondul Monetar Internaţional şi-a exprimat temerea că austeritatea din unele ţări europene ar putea deveni “imposibil de susţinut politic şi social” într-un moment în care protestele împotriva planurilor de economii bugetare continuă în Grecia sau în Portugalia, conform unui raport publicat la începutul lunii noiembrie, conform AFP.

Riscul major în sensul menţionat vizează ţările aflate la periferia' zonei euro - Grecia, Portugalia, Spania. “Este nevoie de câţiva ani pentru a duce la bun sfârşit reformele bugetare şi structurale” în aceste ţări. 

În cadrul adunării sale generale, Fondul Monetar Internaţional a subliniat că a subestimat impactul planurilor de austeritate asupra creşterii în ţările europene sub asistenţă financiară internaţională , cu referire aparte la Grecia. 

Evidenţiind un alt risc care planează asupra asupra zonei euro, FMI estimează în Raport că anumite ţări ar putea amâna recurgerea la mecanismele de ajutor din “motive politice”
. 

La începutul lunii septembrie, Banca Centrală Europeană a aplicat un program de achiziţii de obligaţiuni pentru a determina scăderea ratei de împrumut, însă nici o ţară nu a dat curs până acum acestei iniţiative. 

Spania a refuzat până în prezent să apeleze la acest program, temându-se să se plieze la noile măsuri de austeritate impuse prin intermediul Mecanismului European de Stabilitate. 

Atrăgând atenţia asupra riscurilor politice, Fondul Monetar Internaţional a precizat că “o nouă agravare a tensiunilor” în zona euro ar obliga guvernele să accelereze şi mai mult ajustarea bugetară, cu înregistrarea unor pierderi “şi mai importante”
 pentru creştere. 

Pe de altă parte, FMI a adresat un insistent apel către SUA pentru rezolvarea problemei “vârfului fiscal”, relevând totodată “o anumită aplanare” a tensiunilor financiare internaţionale. "Conjunctura economică ar putea fi pe cale de a se stabiliza" a precizat FMI, sub rezerva că nu sunt excluse “noi reculuri”
. 

Fondul Monetar Internaţional, care continuă să anticipeze o creştere de 3,6% la nivel mondial în 2013, estimează, totodată, că riscul ca această rată să fie, în final, sub 2% a crescut de peste patru ori. 

Potrivit FMI, o creştere mondială sub 2% ar putea implica o recesiune a economiilor avansate şi o “încetinire importantă” a economiilor emergente. 

Într-o ordine conexă de idei, Agenţia de evaluare financiară Fitch a apreciat, la începutul lunii noiembre, că SUA riscă să intre în recesiune dacă politicienii nu vor reuşi să evite “prăpastia fiscală”
. 
Statele Unite riscă să intre în recesiune, afectând creşterea economică mondială, dacă politicienii de la Washington nu vor reuşi să ajungă la un acord pentru a evita creşterile de taxe şi reducerile de cheltuieli care ar trebui să intre automat în vigoare de la începutul anului viitor.
“Credem că în această situaţie SUA va reintra în recesiune. O recesiune care poate fi evitată" a declarat directorul executiv al Fitch, Ed Parker, într-un interviu acordat Bloomberg.

Agenţia Fitch a avertizat că ratingul Statelor Unite ale Americii ar putea fi coborât anul viitor dacă administraţia şi legislativul de la Washington nu vor reuşi să evite măsurile de austeritate care vor intra automat în vigoare de la 1 ianuarie 2013 şi să ridice plafonul datoriei de stat.

O altă importantă agenţie de rating, Moody's, a precizat că va aştepta să analizeze efectele economice ale unui posibil “şoc fiscal”
 în SUA înainte de a lua o decizie privind ratingul.

Memento

Standard & Poor's a coborât în luna august a anului trecut ratingul Statelor Unite cu o treaptă, de la "AAA" la "AA+", după câteva luni de impas politic şi negocieri dure pe tema creşterii plafonului datoriei de stat. Acordul încheiat atunci de politicieni a prevăzut măsurile fiscale automate care, în lipsa unui nou compromis în Congres, vor intra în vigoare de la începutul anului viitor.

Aşa-numita “prăpastie fiscală”
 presupune creşteri de taxe şi reduceri de cheltuieli cu un impact total de 600 miliarde de dolari asupra bugetului federal.

Directorul Fitch a adăugat că intrarea în vigoare a măsurilor în urma inacţiunii politicienilor ar transmite un puternic semnal negativ privind situaţia politică de la Washington.

URIAŞA DATORIE A JAPONIEI ŞI CONTRACŢIA ECONOMICĂ:
PIESE CONTAMINANTE ÎNTR-UN PUZZLE ECONOMIC MONDIAL

Economia Japoniei s-a contractat cu 3,5% în al treilea trimestru din acest an, comparativ cu perioada similară din 2011, din cauza problemelor economice la nivel mondial şi a protestelor anti-japoneze din China, din cauza carora exporturile au scazut. 

În acelasi timp, s-a diminuat consumul intern, economia depreciindu-se cu 0,9% faţă de trimestrul anterior, Japonia fiind foarte aproape de recesiune, precizează BBC News. 

Rezultatele slabe submineaza eforturile guvernului japonez de a consolida economia, eforturile incluzând şi planul privind majorarea taxei pe valoare adaugata de la 5% la 8% în 2014 si la 10% în 2015. Controversata măsură ar reprezenta prima majorare de taxe din ultimul deceniu.

"Japonia va avea nevoie de timp pentru a reveni la o creştere sănătoasă, având în vedere avansul modest, în cel mai bun caz, al economiei globale şi relaţia deteriorată a ţării cu China”
 a apreciat Hiroshi Shiraishi, economist senior la BNP Paribas din Tokio.
Economia Japoniei - a treia ca importanţă la nivel mondial - face, în continuare, eforturi mari în încercarea de a se redresa după cataclismul de anul trecut, care a cauzat distrugeri masive în ţară. Dar scăderea PIB-ului a fost urmarea unei combinaţii de factori: reducerea economică din pieţele principale de desfacere, precum Statele Unite şi zona euro - având ca efect diminuarea exporturilor, protestele anti-Japonia din China - cel mai mai important partener comercial al său - pe fundalul unor dispute teritoriale, care au generat accentuarea reducerii exporturilor cu 14% comparativ cu anul precedent, respective la 953,4 miliarde de yeni (12,2 miliarde de dolari).

În plus, având în vedere criza datoriilor din zona euro şi redresarea modestă din SUA, investitorii s-au îndreptat spre yen, ducând la supra-aprecierea monedei japoneze faţă de dolar şi euro. 
Scăderea exporturilor afectează producătorii japonezi

Giganţii japonezi Sharp, Panasonic şi Nissan, care depind, în mare parte, de comerţul exterior au avut de suferit în urma prăbuşirii exporturilor.

Panasonic estimează o pierdere de 9,5 miliarde dolari - de 30 de ori mai mare decât estimările analiştilor. Hitachi Construction Machinery şi Nissan Motor şi-au redus estimările privind profitul în acest an, iar compania de cosmetice Shiseido intentţonează să-şi diminueze cheltuielile, precizează Bloomberg.

La sfarsitul lunii octombrie, Banca Japoniei a extins programul de achiziţii de active cu 11.000 miliarde de yeni (137 miliarde de dolari) - respectiv la 91.000 miliarde de yeni - pentru a doua oară în ultimele două luni, experţii aşteptându-se ca această tendinţă să fie menţinută.

Datoria ridicata este o altă problemă a economiei japoneze. La începutul acestui an, Agentia Fitch a redus cu o treaptă - la “A+” - ratingul de credit al Japoniei pentru împrumuturile pe termen lung atât în valută, cât şi în monedă locală, cu perspectivă negativă, din cauza datoriei publice ridicate.

Potrivit estimărilor, datoria guvernamentală a Japoniei ar putea ajunge la 239% din PIB la sfârşitul anului 2012, comparativ cu 39% în cazul ţărilor din Organizaţia pentru Cooperare şi Dezvoltare Economica (OCDE) şi cu 8% pentru ţările cu rating ridicat. Chiar şi Grecia are o datorie mai mică decât Japonia - mai exact, de 178% din PIB. 

Datoria publică a Japoniei a crescut cu 61% de la începutul crizei financiare globale.

Totuşi, Fitch consideră că economisirea în sectorul privat, rezervele valutare de 1,3 mii miliarde de dolari şi faptul ca yenul japonez este rezervă valutară internaţională vin în spijinul economiei ţării.

Prognoze pesimiste

"Deteriorarea cererii externe va continua, probabil, şi în perioada octombrie-decembrie, în contextul în care se estimează că va persista efectul negativ din partea Chinei”
 a apreciat economistul Junko Nishioka de la RBS.

Potrivit acestuia, economia nu va reveni pe crestere mai devreme de aprilie-iunie anul viitor. O nouă contracţie in trimestrul următor înseamnă recesiune tehnică pentru Japonia.

După mai mult de două decenii de la criza din 1990, politicienii japonezi trebuie să conceapă o strategie eficientă pentru repornirea economiei. Între timp, yenul rămâne puternic, descurajând investiţiile companiilor naţionale şi erodând competitivitatea exporturilor, în special în faţa Germaniei şi a Coreei de Sud, principalii rivali ai Japoniei. Revitalizarea industriei, utilizarea eficientă a energiei regenerabile şi a forţei de muncă sunt reforme necesare. Dar, progresele în această directie au fost modeste, schimbările frecvente de pe scena politică - şase premieri în şase ani - împiedicând revitalizarea economică.

“Sistemul politic merge într-o direcţie, iar economia în altă direcţie”
 a subliniat Kenneth S. Courtis, fost preşedinte al Goldman Sachs. 
FLASH. OPINII DE PRESĂ
Toleranţa, ca valoare europeană

Dacă la nivel global Europa pare a-şi fi pierdut din importanţă, felul în care valorile ei se materializează în plan local pare a deţine, în continuare, un caracter exemplar. Iată un prim caz tematizat în Frankfurter Allgemeine Zeitung. Respectarea drepturilor minorităţilor, protejarea lor, stipulată într-un acord cadru al Consiliului UE, semnat de Germania, a dobîndit un statut constituţional în landul Schleswig-Holstein. În consecinţă, etniile sinti şi roma beneficiază de acelaşi statut ca şi minoritatea frizonă şi daneză.

Referindu-se la antisemitismul virulent propagat de formaţiunile extremiste din Ungaria, Die Welt solicită Budapestei, printr-un comentariu, să pună cît mai urgent capăt instigărilor la ură rasială, agresiv proferate de Jobbik.

Dar, fermitatea cu care Uniunea Europeană acţionează împotriva xenofobiei, a încălcării drepturilor omului, nu se manifestă cu consecvenţă şi la nivelul politicii globale când în cauză se află probleme grave precum conflictul din Orientul Apropiat şi statutul  palestinienilor în cadrul ONU. Cei 27 nu au putut cădea în prealabil de acord dacă să voteze sau nu acordarea statutului de observator, Palestinei. Franţa şi Spania au fost de acord, scrie El Mundo, alte state au fost împotrivă, câteva s-au abţinut. Uniunea Europeană nu a reuşit să vorbească pe o singură voce şi la ONU, conchide ziarul, deducând, de aici, că Bătrînul Continent şi-ar fi pierdut importanţa geostrategică.

Frankfurter Allgemeine Zeitung abordează problematica palestiniană, insistând, într-un prim comentariu, asupra imaginii Uniunea Europene la ONU: nehotărâre şi dezbinare. Într-un alt comentariu, acelaşi ziar se opreşte asupra avertismentului adresat de Franţa palestinienilor care anunţaseră că, după obţinerea statutului de observator, vor să depună plângere împotriva Israelului la Curtea Penală Internaţională. 

Situaţii explozive, motive de îngrijorare, echilibre discutabile

Dimensiunea grevelor şi a protestelor care zguduie ţările lovite de criză din flancul sudic al zonei euro dă şi măsura furiei şi dezamăgirii pe care cetăţenii o resimt faţă de stat şi faţă de măsurile de austeritate - considerate “tămăduitoare” pentru criza datoriilor. Situaţia este cu adevărat îngrijorătoare. Dar, este îndoielnic că demonstraţiile şi grevele oferă soluţii de depăşire a crizei - crede El Pais, ziarul spaniol avînd el însuşi de suferit de pe urma curbei de sacrificiu impusă de guvern.

Impunerea reformelor pentru portughezi, spanioli şi greci în absenţa unei plase sociale de protecţie care să nu îngăduie pauperizarea populaţiei este de nesuportat şi imposibilă, atrage atenţia ziarul elveţian Tages Anzeiger.

Vehemenţa protestelor - care au degenerat în lupte de stradă - şi furia sunt alimentate şi de dezechilibrele sociale relevă Mannheimer Morgen.

În Marea Britanie, mai puţin afectată de criza datoriilor din spaţiul monetar euro, The Guardian face o recomandare resemnată: cu noua politică de austeritate va trebui să ne obişnuim.

Germania va trebui să se obişnuiască, la rândul său, cu ideea că, într-o Europă cuprinsă de frământările crizei, va avea şi ea de suferit, afirmă Leipziger Volkszeitung, amintind că prognozele economice indică o scădere a indicelui de creştere. Iar dacă actuala politică de dură austeritate va fi în continuare aplicată, este puţin probabil că se va putea pune capăt crizei, întrucât şi suferinţele oamenilor au o limită. 

Lausitzer Rundschau insistă asupra necesităţii luării în discuţie a unei mai juste împărţiri a poverilor. Altminteri, pacea socială, stabilitatea internă a Europei riscă să fie nu numai fatal compromise, dar chiar să devină incendiare.

Incendiară este deja situaţia din Orientul Apropiat în urma reaprinderii conflictului israeliano-palestinian.  În căutarea cauzelor, publicaţia elveţiană Neue Zürcher Zeitung identifică lipsa de voinţă politică a guvernului Netanjahu de a modifica starea de lucruri existentă, de a discuta despre unele concesii dureroase cum ar fi compromisul în privinţa Ierusalimului, care stîrneşte emoţii în lumea arabă, fiind instrumentalizat de fanaticii islamişti. Deloc neglijabilă este şi alterarea relaţiilor americano-arabe relevă ziarul din ţara cantoanelor.

Netanjahu mizează pe cartea securităţii naţionale refuzând să se lase sfătuit de Washington, motiv pentru care ne putem aştepta la o iarnă turbulentă, consideră The Independent. 

Deşi demersurile guvernului Netanjahu în Fâşia Gaza au parte de un sprijin larg, totuşi premierul israelian ar trebui să nu primejduiască, prin declanşarea unei ofensive terestre, susţinerea de care beneficiază din partea occidentului, scrie Frankfurter Allgemeine Zeitung. Dacă tancurile israeliene aflate la frontiera cu Gaza vor pătrunde cu adevărat în interiorul fâşiei, victimele vor fi mai ales în rîndul populaţiei civile. Israelul ar fi, astfel, angrenat din nou într-un război pe uscat, imposibil de câştigat chiar dacă adversarii săi vor suferi cele mai grave pierderi. 

Riscurile unei ofensive terestre sunt analizate şi de Frankfurter Rundschau care se teme că Egiptul va reacţiona iar Iranul se va simţi încurajat să alimenteze starea conflictuală. În plus, şi cum toate aceste riscuri nu ar fi suficient de serioase, mai există şi Hezbollah-ul din Liban, cu prieteni la Damasc, Teheran şi în Fâşia Gaza precizează ziarul, insistând asupra imperativului stopării rapide a conflictului israeliano-palestinian pentru a împiedica extinderea lui la nivelul întregii regiuni.

Cauza negocierilor este pledată şi de Le Figaro după ce subliniază dreptul Israelului de a se autoapăra şi atrage atenţia asupra tragicului bilanţ al ofensivei israeliene precedente în Fâşia Gaza, în 2008/2009, soldat cu peste 1400 de victime în rândul populaţiei civile palestiniene. Acum, Hamas dispune, însă, de rachete furnizate de Iran, capabile să lovească Tel Aviv-ul sau împrejurimile Ierusalimului.

Pentru moment, totul indică revenirea, după o dezamorsare a violenţelor din Gaza, la acel status quo ante, până la o nouă reizbucnire a ostilităţilor. Cu siguranţă, Hamas nu va renunţa la violenţa armată, care i-a adus până acum mai multe foloase decât diplomaţia organizaţiei Fatah al lui Mahmud Abbas, precizează Le Monde. Pe de altă parte, Israelul nu va renunţa la blocada instituită împotriva fîşiei Gaza. Ca urmare, populaţia civilă palestiniană va aduce Israelului mai multe reproşuri decât rachete trase de islamişti, sugerează ziarul francez.

În pofida indubitabilei forţe militare a Israelului, actualul conflict nu poate fi câştigat de una sau de cealaltă dintre părţi, consideră Hessische Allgemeine. Iar strategia liderilor Hamas de a recurge la rachete lansate asupra teritoriului israelian pentru a atrage lumii atenţia asupra soartei palestinienilor aflaţi sub ocupaţie, nu face decât să cimenteze ceea ce de fapt trebuie înlăturat şi anume: ocupaţia şi izolarea. Un motiv suficient pentru ca Süddeursche Zeitung să califice drept patologic comportamentul palestinienilor şi israelienilor, considerat deopotrivă de violent. Revoluţiile arabe au schimbat fundamental situaţia: islamiştii instalaţi la putere în locul dictatorilor, se vor ocupa acum şi de ţinuturile palestiniene, avînd în Hamas unul de-al lor, iar Israelul prin politica lui Netanjahu va contribui la radicalizarea palestinienilor iar trezirea conştiinţei de sine a arabilor va ideologiza problema palestiniană, scrie ziarul münchenez.  

Deşi La Croix consideră că în confruntările de acest fel este greu de spus cine a lovit primul, dimensiunea noului val de violenţă nu i se pare surprinzătoare ziarului francez, argumentul fiind „în Israel, partidele din coaliţia de guvernare mizează pe cartea ripostei violente, încrezătoare în copleşitoarea superioritate a armatei naţionale”. Dacă israelienii trebuie să desemneze „persoana care ripostează cel mai dur sau mai brutal la provocările palestiniene, fără ezitare, în majoritate, îl vor desemna pe pentru Netanjahu. Care ştie prea bine acest lucru şi de aceea, în pragul alegerilor şi-a evidenţiat această calitate specială, bombardând din nou Fâşia Gaza şi ucigând un important lider Hamas, fără a se lăsa stânjenit nici de victimele în rândul populaţiei civile nici de încălcarea principiilor dreptului internaţional, acestea nefiind decât nişte argumente în favoarea realegerii sale” consideră Frankfurter Rundschau.

În mod „indiscutabil, organizaţia radical-islamică Hamas oferă o ideală suprafaţă de proiecţie, fiind sursa reală a pericolului. Liderii extremişti din Fâşia Gaza iau în calcul, cu sânge rece, această situaţie, conştienţi că riposta militară israeliană va face victime în rândul populaţiei civile, spre a putea exclama apoi în faţa lumii: iată ce le face Israelul prea puternic oamenilor nevinovaţi”.O “iresponsabilitate ruşinoasă” - afirmă cotidianul Neue Osnabrücker Zeitung, menţionînd că „nici una din părţi nu nutreşte o voinţă de pace.” Totuşi, după ce guvernul de la Ierusalim a anunţat că „la nevoie, nu se va da înapoi nici de la o ofensivă terestră, este încă suficient de limpede că Israelul nu are vreun interes să intre cu trupe în Fâşia Gaza. Obiectivul unei astfel de ofensive, dacă ea ar fi declanşată, este acela de a le veni definitiv de hac liderilor Hamas.” 

Numai că, merge mai departe cu ideea Süddeursche Zeitung demonstraţia, „ocazia este tardivă. Căci, spre deosebire de războiul precedent, Hamas este acum sprijinit şi de Egipt. Din acest motiv, o acţiune militară de proporţii în fâşia Gaza implică automat riscul unei extinderi a conflictului în întreaga regiune. Şi pe cât de bine pusă la punct ar fi o intervenţie militară israeliană în ţinuturile palestiniene, pe atât de incontrolabilă poate fi evoluţia ei şi pe atât de imprevizibile vor fi efectele acesteia.”

Efecte pe care Neue Zürcher Zeitung le aproximează astfel: „Este imaginabil ca guvernul egiptean, în urma presiunilor interne, să permeabilizeze şi mai mult frontiera spre fâşia Gaza. Ar contraveni acordului israeliano-egiptean de cooperare în domeniul securităţii, aflat în vigoare în timpul preşedintelui Mubarak. Încălcarea acestuia (…) ar periclita şi mai masiv securitatea statului Israel, ce nu poate fi garantată prin ridicarea de noi ziduri”. In situaţia dată, ne aflăm în faţa primejdiei unui „nou război care, pe lîngă cel din Siria, va agrava situaţia deja explozivă din Orientul Apropiat” - conchide Darmstäster Echo.

Publicaţia norvegiană Aftenposten aproximează, la rândul său, situaţia: “Conflictul dintre Israel şi Hamas a intrat într-o fază nouă, primejdioasă. Suferinţele populaţiei civile sunt deja mari. Un armistiţiu este stringent necesar spre a împiedica scăparea de sub control a situaţiei. Rămâne de sperat ca tentativele egiptene de mediere să ducă la un rezultat şi ca Israelul să-şi dea seama că a obţinut tot ce putea fi obţinut în măsura posibilului, că important este acum ca preţul politic al operaţiunii să nu fie peste costurile ei militare.” 

Se agravează situaţia la frontiera turco-siriană, o intervenţie NATO devenind plauzibilă mai ales dacă Ankara reuşeşte să convingă asupra credibilităţii ameninţărilor Damascului, ceea ce pînă acum pare a-i fi reuşit, sugerează Hannoversche Allgemeine. Într-o asemenea situaţie, Germaniei îi va fi greu să se sustragă solicitărilor de a oferi sprijin partenerului din NATO - dar strict pentru a apăra teritoriul Turciei, nicidecum pentru a interveni direct în războiul civil din Siria.

Rachete ale Turciei pentru a se apăra de Siria? Un plan riscant, consideră Die Welt referindu-se la principiul solidarităţii NATO, dar şi la solidaritatea premierului Erdogan cu islamiştii din Gaza, finanţaţi de Uniunea Europeană şi de ONU, care însă nu se sfiesc să investească ajutoarele primite în rachete lansate împotriva Israelului.

Dacă Germania va trimite rachete de tip Patriot şi asistenţă tehnică militară în zona de frontieră turco-siriană, apare şi riscul de a fi angrenată în războiul civil din Siria, se teme Rheinische Post. Nu numai din acest motiv, trimiterea de material militar şi soldaţi germani în Turcia trebuie supuse dezbaterilor şi deciziei în Bundestag, apreciază Neue Osnabrücker Zeitung. 

Ce vor spune deputaţii în Bundestag când în dezbatere vor fi aduse amplasarea de rachete „Patriot” la frontiera Turciei cu Siria şi asistenţa tehnică militară de către soldaţii Bundeswehrului pe teritoriul Turciei, par a şti atât Badische Zeitung cât şi Schweriner Zeitung : un da. Publicaţiile se pronunţă şi în sensul urgentării demersului de a se da undă verde unei misiuni - care ar avea şi funcţia unui semnal politic. 

Gracilităţi europene


Scade încrederea europenilor în instituţiile Uniunii şi, ceea ce este mai grav, s-a diminuat încrederea în unica instituţie europeană aleasă în mod democratic- PE , situaţie semnalată cu mare seriozitate de presă. 


International Herald Tribune, citând ultimul Parametru european - sondajul asupra cunoaşterii şi imaginii Parlamentului European - semnalează că acesta a înregistrat “o scădere netă” faţă de 2008 “când a izbucnit criza economică europeană”: 26% dintre cei intervievaţi “au o imagine ‘negativă’ despre Parlament, o creştere de 9%”. Acest lucru este cu atât mai problematic cu cât mulţi lideri europeni sunt convinşi că ieşirea din criza pe care o traversează UE - “cea mai gravă din istorie” precizează publicaţia - presupune întărirea instituţiilor europene, începând cu Parlamentul European. Dar, date fiind recentele date relevate de sondaj, există “îndoieli în privinţa acestei perspective” subliniază International Herald Tribune, adăugând o referire exactă la scăderea ratei de participare la alegerile europene, care a trecut de la “60% la 40% din cei cu drept de vot în mai puţin de un sfert de secol”.
Un tânăr european din şase se află într-o situaţie dramatică - fiind fie şomer, fie în imposibilitate de a studia sau de a se forma profesional - trage un semnal de alarmă publicaţia pariziană Les Echos, cu referire la datele rezultate în urma unui studiu realizat de agenţia europeană Eurofound. Dincolo de irosirea capitalului uman, deosebit de important, această situaţie presupune costuri imense: pierderi potenţiale de 153 miliarde euro - comparaţia făcându-se cu bugetul annual al UE, care este de 142 miliarde euro. Remediul, în viziunea ziarului francez, este crearea unui program “Erasmus”,  care până acum a fost destinat doar studiilor ,pentru muncă la nivelul segmentului populaţiei tinere, de până la 25 de ani. Acest program ar urma să subvenţioneze, annual - eventual, pentru a compensa cheltuielile suportate de angajator - 1.000.000 de contracte pe pe perioadă determinată în sectorul privat “ceea ce ar oferi în fiecare an unui milion de tineri europeni şansa de a lucra, înainte de toate, şi în plus de a lucra într-o altă ţară a UE.” Făcând un calcul elementar şi pornind de la ipoteza unui salariu mediu de 20 000 de euro pe an şi cheltuieli suportate de angajator în proporţie de 40%, ziarul ajunge la concluzia că ar fi necesară o subvenţie de 8 miliarde de euro pe an - respectiv 6% din bugetul Uniunii Europene. “O astfel de investiţie înseamnă a cere prea mult?” întreabă, retoric, Les Echos, mai ales că programul ar îmbunătăţi competitivitatea întreprinderilor prin reducerea cheltuielilor suportate de angajator pentru noii angajaţi şi “ar reda o oarecare legitimitate instituţiilor europene, care sunt astăzi foarte îndepărtate de realitatea întreprinderilor şi popoarelor.”
Gazeta Wyborcza adânceşte subiectul lipsei perspectivelor pentru generaţia tânără din Europa- pe care o numeşte “generaţia Erasmus”. Semnalul de alarmă este chiar mai puternic decât cel tras de publicaţia franceză, insistând asupra faptului ca programul Erasmus, destinat studiilor, este pe cale de a fi sacrificat pe altarul reducerilor bugetare, birocraţii europeni părând a nu realiza că “ultima şansă a Europei este generaţia Erasmus” după cum scrie publicaţia poloneză. Generaţia Erasmus este, dun păcate, “generaţia pierdută” - după cum le-a spus premierul Mario Monti tinerilor italieni. “Nu mizaţi pe liderii UE pentru a ieşi din actuala criză. Viitorul va fi conturat de tinerii pe care i-au uitat” subliniază ziarul din Varşovia, punctând şi periculoasa criză a speranţei prin care trec tinerii europeni, acum. 

Gazeta Wyborcza nu se limitează la analiză, dar lansează un puternic apel către tineri, chemându-I la acţiune. “A venit momentul ca actuala “generaţie pierdută” să înceapă construirea unei noi Europe. Avem nevoie de o nouă politică progresistă  (…) Membri ai generaţiei Erasmus, ştim că nu aveţi locuri de muncă, ştim că sunteţi lipsiţi de speranţa unui viitor mai bun, dar sunteţi ultima şansă a Europei. Cine va salva Europa dacă nu voi? Când, dacă nu astăzi? "Visul european" este în mâinile voastre.”
Un european din patru, adică aproape 120 de milioane de persoane ”riscă excluziunea socială” scrie La Vanguardia în urma publicării raportului Eurostat pe baza anchetei UE-SILC asupra veniturilor, a incluziunii sociale şi a condiţiilor de viaţă. Acesta dezvăluie că în 2011 rata excluziunii sociale a crescut cu 1% faţă de anul precedent, şi aceasta, detaliază cotidianul din Barcelona „în pofida faptului că reducerea numărului de persoane care se confruntă cu această ameninţare este unul din obiectivele strategiei UE pentru acest deceniu.”
Ţările cu cel mai mare risc de sărăcie sau de excluziune socială sunt Bulgaria (49%), urmată de România și Letonia (40%), în timp ce ţările cu cele mai mici procente sunt Republica Cehă (15%), Olanda şi Suedia (16%).

La Vanguardia notează că Spania, cu 27% din populaţie - sau 12,4 milioane de oameni – se află foarte aproape de limita de excluziunii, se situează cu trei puncte peste media europeană.

Riscul de sărăcie este în continuă creştere, ca urmare a unei crize care afectează în mod direct şi fără distincţie un grup de cetăţeni care se aflau până acum într-o clasă de mijloc confortabilă.
Cancelarul german Angela Merkel va trebui să-şi respecte promisiunea de a păstra Grecia în zona euro, indiferent de efortul necesar în acest sens. Pe cale de consecinţă, următorul pachet de miliarde de euro va ajunge, oricum, la Atena, deduce Frankfurter Rundschau. Din experienţa unificării Germaniei, a transferului unor sume uriaşe dinspre vest spre est pentru reconstrucţia noilor landuri, Lausitzer Rundschau deduce, în baza principiului solidarităţii, un posibil model de salvare a Greciei şi eventual şi a Portugaliei. Fără ajutorul Europei ele nu se vor putea sta singure pe picioare. Spre deosebire de Franţa şi Italia “nu o cură de slăbire le poate salva ci hrănirea cu linguriţa, chiar cu banii contribuabililor germani” conchide ziarul citat.

Franţa ar fi trebuit cruţată de declasarea  de către Moody’s afirmă El Periodico. Temerea că Hexagonul ar putea fi afectat profund de criză fusese semnalată, cu un timp în urmă, de presa de limbă engleză care numea economia franceză „o bombă cu ceas în Uniunea Europeană” subliniază El Periodico.

Efectul verdictului care vitregeşte Franţa de unul din cei trei preţioşi AAA, ar putea fi însă şi unul benefic, exercitând presiunea necesară asupra actualului guvern şi preşedintelui Hollande spre a-i determina să ia taurul reformelor de coarne este de părere Sud-Ouest. 

Ce trebuia să se întîmple s-a întâmplat, afirmă pe un ton categoric Le Figaro, considerând declasarea suferită de Franţa drept ultimul avertisment adresat noii conduceri a ţării de a interveni rapid, înainte de prăbuşirea totală. 

Ce urmează este neplăcut: preşedintele francez şi guvernul de la Paris vor trebui să ia decizii nepopulare, în favoarea unei politici de austeritate scrie Der Standard. Dacă François Hollande nu va putea să explice plauzibil şi convingător măsurile pe care, probabil, le va lua - contrar promisiunilor - cetăţenii Franţei vor subscrie şi ei la verdictul agenţiei de rating, apreciază cotidianul austriac. 
Guvernul francez a estimat o creştere economică de 0,3% în 2012 şi de 0,8% în 2013, sperând că o ajustare bugetară de 30 miliarde de euro - constând în reduceri de cheltuieli de 10 miliarde de euro şi majorări de taxe de 20 miliarde de euro - va permite respectarea angajamentelor europene cu privire la reducerea deficitului. 
Banca centrală a Franţei se aşteaptă ca economia franceză - a doua, ca importanţă, din zona euro - să intre în recesiune la sfârşitului anului 2012, un scenariu care nu facilitează sarcina guvernului de a atinge, în 2013, ţintele privind reducerea datoriei. Banca Franţei, care a emis deja o prognoză economica de -0,1% în trimestrul al treilea, a anunţat că estimează un declin similar şi în ultimul trimestru al anului, potrivit Reuters. Se pare, astfel, că guvernul francez a dat dovadă de optimism exagerat vehiculând o creştere de 0,8% anul viitor, în special ţinând cont de faptul că se aşteaptă, totodată, o reducere cu 3% a deficitului public - de la 4,5% estimat pentru acest an - ca urmare a celor mai mari tăieri bugetare de după Al Doilea Razboi Mondial.

“Situaţia nu arată bine. Există o inconsistenţă reală a politicilor guvernamentale. Guvernul produce recesiune, iar politicile pentru stimularea creşterii vor fi introduse doar ulterior” a afirmat Nicolas Bouzou specialist in cadrul firmei de consultanta economica Asteres. 

Michel Martinez, economist al băncii Société Générale, a afirmat că guvernul francez va trebui sa ia măsuri, chiar dacă situaţia nu va fi atât de gravă ca în Spania sau în Italia. “Este o alegere politică. Se vor afla în faţa a două opţiuni. Fie vor uita de reducerile bugetare şi vor rata ţinta de deficit, situaţie care va afecta imaginea Franţei pe pieţele externe, fie vor corecta bugetul” a apreciat Michel Martinez.
Noul statut al Palestinei şi politica externă carenţială a UE


În 29 noiembrie 2012, preşedintele Autorităţii Palestiniene a prezentat, în faţa Adunării Generale a ONU, o cerere de recunoaştere ca stat observator non-membru de către acest important for internaţional. 

Uniunea Europeană nu a avut o poziţie comună, care să reunească opiniile tuturor celor 27 de state membre. Acest lucru demonstrează că “Uniunea Europeană nu are o politică externă” afirmă, peremptoriu, El Païs.
“Votul în cadrul Adunării Generale ONU ar putea oferi Autorităţii Palestiniene un stat pe hârtie, dar nu va modifica realitatea pe teren” apreciază The Commentator, întrucât “singurul cadru legal valid între Israel şi palestinieni – Acordurile de la Oslo din 1995 - interzice în mod clar manevre unilaterale de genul iniţiativei actuale a lui Mahmoud Abbas.” Referindu-se la votul favorabil acordat de unele state UE pentru recunoaşterea noului statut al Palestinei, publicaţia precizează că o astfel de poziţie pe de o parte îi ajută pe palestinieni “să îşi încalce obligaţiile contractuale” menţionate şi, pe de altă parte, subminează „poziţia Uniunii Europene, care a semnat Acordurile de la Oslo în calitate de garant..”
În privinţa votului acordat solicitării pentru recunoaşterea Palestinei ca stat, cele 27 de state membre UE au fost împărţite în tabere relativ echivalente: 14 au votat „pentru” iar 12 s-au abţinut. Doar Cehia a votat împotrivă, alături de alte opt state (printre care SUA şi Israel). „Votul Adunării Generale a ONU este înainte de toate simbolic şi nu va rezolva, în sine, problema coexistenţei între Israel şi noul său vecin oficial. La fel de simbolic este şi faptul că Uniunea Europeană nu a reuşit să se exprime unanim în această privinţă” apreciază Courrier International. Reluând o opinie critică asupra inexistenţei unui politici externe unitare a UE, exprimată de El Païs, menţionează că „Serviciul European de Acţiune Externă (SEAE), creat în 2010, este în continuare o cochilie vidă.”

“Am pierdut Europa”, afirmă ziarul Haaretz, citând un înalt funcţionar israelian, după exprimarea votului favorabil Palestinei în Adunarea Generală a O.N.U.

Fără un dialog direct cu Israelul, recunoaşterea Palestinei ca stat nemembru observator în cadrul ONU rămîne o victorie pe hârtie. Situaţia din Orientul Apropiat este comparabilă cu cea a unei intersecţii la care lipsesc semafoarele şi indicatoarele. Patru autoturisme se întîlnesc la răscruce şi fiecare are prioritate venind, din propria sa perspectivă, din dreapta. Iar dacă  fiecare şofer mizează doar pe propriul său drept estimat, fie maşinile rămân pe loc, fie carambolul este inevitabil. Soluţia este cât se poate de simplă: unul dintre şoferi trebuie să cedeze. Foarte sugestiva comparaţie publicată de Wetzlaber Neue Zeitung explică extrem de complicata situaţie din regiune. Ziarul sugerează că acela care ar trebui să cedeze prioritatea ar fi Israelul. 

Până la acest pas, cert este că recunoaşterea statutului Palestinei de stat nemembru observator al ONU nu este deloc un panaceu, având doar o valoare simbolică şi putând, eventual, consolida poziţia palestinienilor în negocierile cu Israelul apreciază Luxemburger Wort. Dar - scrie în continuare - votul majoritar exprimat în Adunarea Generală ONU este şi un semnal adresat Israelului, în sensul că nu se mai poate baza pe sprijinul necondiţionat al tuturor celor 193 de membri ai Comunităţii Internaţionale.  
După armistiţiul încheiat anevoios între Israel şi Hamas, ar trebui să urmeze negocieri echitabile, juste - ceea ce presupune, din partea palestinienilor, recunoaşterea statului Israel şi, din partea israelienilor, anularea blocadei instituite asupra Fâşiei Gaza. Mediatorii occidentali vor fi nevoiţi să accepte Hamas ca partener de dialog. Opinia formulată de Ostsee Zeitung reprezintă, concomitent, un răspuns şi o soluţie ,susceptibile de a contribui la eradicarea conflictului. Dar este puţin probabil că ea va fi aplicată şi că rezultatele vor fi cele scontate. Întrucât este extrem de dificil de încheiat un armistiţiu – pentru a nu mai discuta despre o pace durabilă - cu persoane care îi declară pe terorişti eroi, precizează Frankfurter Allgemeine Zeitung amintind că Hamas i-a felicitat pe palestinieni pentru eroismul lor imediat după ce o bombă a aruncat în aer la Tel Aviv un autobuz în care se aflau civili. Fireşte, unii care vor semnala că şi Israelul ucide civili, ceea ce este suficient de rău, continuă ziarul citat ideea, dar niciodată guvernul israelian nu s-a împăunat cu aceste fapte şi nici populaţia israeliană nu a ieşit în stradă să jubileze după aceste operaţiuni. 

Conflictul israeliano-palestinian are o nouă dimensiune după încheierea armistiţiului şi după atentatul comis la Tel Aviv în 21 noiembrie, relevă Die Welt, temându-se de repetarea unui scenariu petrecut în perioada 2000-2005, când teroriştii au trimis atentatori sinucigaşi pe teritoriul Israelului. Dacă situaţia se va repeta, guvernului israelian îi va rămâne drept unică soluţie desfiinţarea “cuibul de terorism” din Gaza. Lărgind perspectiva asupra întregii regiuni, ziarul german subliniază că forţele radicale din ţinuturile palestiniene se simt întărite după victoria islamiştilor în Tunisia şi Egipt – menţionând că fără sprijinul financiar şi logistic al Teheranului, teroriştii din Gaza nu ar putea fi atât de activi. 

Evoluţia situaţiei din Orientul Apropiat devine şi mai complicată după ce preşedintelui SUA i-au rămas foarte puţine opţiuni la dispoziţie, în timp ce premierul Netanjahu face oricum ce vrea, constată Süddeursche Zeitung. Ziarul bavarez observă că, deşi Barack Obama îi asigură pe israelieni de sprijinul Statelor Unite, fără Hamas nu există o soluţie durabilă de pace.

Lipsa de implicare efectivă a UE în soluţionarea recentului conflict care a opus Israel şi Hamas în Fâşia Gaza este tratată critic.  
 Subliniind intervenţia benefică a Egiptului (ca mediator), a Turciei şi Quatarului în încetarea focului, publicaţia El Periódico subliniază că Europa „a fost absentă” şi, oricum „nu o aşteaptă nimeni”. 

Concluzia publicaţiei este amară, subliniind diminuarea îngrijorătoare a importanţei UE în soluţionarea problemelor de interes internaţional:

”Primăvara arabă a scos Europa din joc. După ce a evocat de nenumărate ori necesitatea de a instaura democraţia în această regiune, continuând în acelaşi timp să susţină dictaturile, considerate ca fiind un rău mai mic decât islamismul, n-a ştiut cum să reacţioneze în urma acestui val de răzvrătiri. La fel se întâmplă şi de data aceasta. Cu excepţia semnării unor declaraţii pe care contactul cu realitatea le transformă în vorbe goale, UE renunţă de facto să participe la soluţionarea unui conflict care face ravagii nu departe de frontierele sale.”
ASEM: un summit pe fundalul crizei datoriei publice

"Europa poartă o ofensivă de curtoazie în Asia" califică Les Echos întâlnirile care au reunit la începutul lunii noiembrie, la Vientiane, capitala statului Laos, zeci de conducători de state veniţi de pe două continente pentru cel de al doilea summit Asia-Europa (ASEM). Întâlnirea se desfăşoară la fiecare doi ani, având ca scop relansarea legăturilor comerciale dintre cele două regiuni care au împreună jumătate din PIB-ul mondial.

Cele două părţi sunt departe de a fi pe acelaşi plan, apreciază Les Echos, căci summit-ul reuneşte de această dată "o Europă copleşită de o criză a datoriilor şi o Asie care se vrea un motor al creşterii mondiale".Cotidianul francez subliniază că "UE se uită cu invidie la cele trei miliarde de dolari din rezerva de schimb a Chinei - cea mai importantă din lume" amintind că „această putere, China, a cumpărat cu regularitate în ultimele luni, obligaţiuni emise de statele din zona euro şi fondul de ajutorare FESF, interesându-se, în acelaşi timp, îndeaproape de viitorul fond de salvare permanent al zonei euro”

Chiar dacă, în timpul summit-ului, "conducătorii europeni vor spune omologilor lor asiatici că etapa cea mai grea a crizei zonei euro aparţine trecutului", China Daily, de la Beijing, precizează referitor la acest lucru că „mai multe ţări asiatice, şi mai ales China, se tem ca UE să nu le ceară cu insistenţă să cumpere din datoria publică a unor ţări europene şi să contribuie astfel la ţeserea unei pânze de securitate pentru moneda euro. Însă Europa înţelege foarte bine că guvernele asiatice vor cumpăra datorii doar atunci când vor fi absolut sigure de răscumpărarea lor. În aceste circumstanţe, nu e mare lucru de aşteptat în urma ASEM. Schimbările politice iminente din mai multe ţări asiatice vor afecta şi ele summitul. (...) Aceasta înseamnă că relaţiile dintre UE şi Asia vor rămâne în suspensie pentru un timp. ASEM nu este nicidecum un loc potrivit pentru apariţia unor noi iniţiative. Este pur şi simplu prea mare, ca organizare, şi are loc doar la fiecare doi ani. Alte reuniuni în cerc mai restrâns, cum ar fi G20, sunt astăzi mai eficiente pentru a conduce economia mondială.”

"Ofensiva diplomatică" a europenilor este văzută "ca un semn al importanţei crescânde pe care o Europă îndatorată o acordă economiilor asiatice în creştere accelerată şi al dorinţei sale de a contrabalansa angajamentele financiare ale Statelor Unite în această regiune" apreciază, la rândul său, Bangkok Post.
Potrivit cotidianului thailandez „responsabilii asiatici vor trebui să facă presiuni asupra Europei astfel încât aceasta să acţioneze cu rapiditate pentru a calma o criză care a zguduit economia mondială şi pentru a regăsi puterea de a face eforturi cu scopul reducerii sărăciei în lume.”

Bangkok Post

France24
Al Jazeera

CNBC
BBC

